text:
1 Corintios 6Mushuj Testamento Diospaj Shimi (MTDS)
Crijcunapura p'iñanacujpica crijcunallatajmi allichina
6 Cancunapura maijancuna imamanta p'iñanacujpica, ¿imapajtaj Diosmanta mana yachajcunaman huillagringuichij? Paicunapajman rinapaj randica, Diospajlla cajcunamanmari huillana canguichij. 2 Diospajlla cajcuna, cai pachapaj cajcunata juchachina cashcataca, ¿manachu yachanguichij? Cai pachapaj cajcunata cancuna juchachina cashpaca, ¿ima nishpataj jahualla allichipajllacunataca, cancunallataj mana allichi tucunguichij? 3 Angelcunatapish ñucanchij juchachina cashcataca, ¿manachu yachanguichij? Chashna cana cashpaca, cai causaipicarin imatapish cancunallataj allichinallamari canguichij. 4 Cancunapura cai causaipi imamanta p'iñanacushpaca, ¿ima nishpataj tandanacushca crijcunapaj manapish ima cajcunamanca, allichichun huillagringuichij? 5 Caitaca, cancunata pingachingapajmi cashnaca nini. Crijcunapura p'iñanacushcata allichi tucuipaj, alli yuyaiyujca, ¿manachu cancunapurapica shujllapish tiyan, imatagari? 6 Ashtahuanpish cancunaca crijcunapura p'iñacushpaca, mana crij juezcunapaj ñaupajpimari juchachinacushpa puricunguichij.
7 Cancunapura chashna p'iñanacunaca, jatun pingaimari. Cancunata maijan llaquichijpica, ¿manachu cungarilla tucunguichij? Imata quichujpipish, ¿manachu saquilla tucunguichij? 8 Chashna canapaj randica, ashtahuanpish cancunamari crijcunapurallataj llaquichinacunguichij, imatapish quichunacunguichij.
9 Millaicunaca Dios mandacunpica imata mana charingachu. ¿Chaitaca manachu yachanguichij? ¡Ama pandarichijchu! Manaraj caźarashpa chayarijcuna, rurashcalla dioscunata adorajcuna, caźarashca jahua shujtajhuan causajcuna, c'aricunapura chayarijcuna, 10 shuhuacuna, mitsacuna, machajcuna, huashalla parlajcuna, umashpa shuhuajcunapish, Dios mandacunpica, imata mana charingacunachu. 11 Cancunapish maijancunaca, chashnallatajmi carcanguichij. Ashtahuanpish cunanca, Apunchij Jesuspaj shutimanta, ñucanchij Diospaj Espiritumantami, maillashca, Diospajlla ch'icanchishca, ima juchachina illajta rurashca canguichij.
Cuerpohuanpish Dios cushicunata ruraichij
12 «Ñucaca imata rurasha nishpapish, rurai tucunillami» ninguichari. Shina cajpipish munarishcata ruranaca mana allichu. «Imata ruranapish mana jarcashcachu.» Manaca chashna nishpa, imatapish rurashallachu.
13 «Micunaca huijsapajmi, huijsaca micunapajmi.» Taita Diosmi ishquindijtataj chingachinga. Ñucanchij cuerpoca mana huainayanapajchu, ashtahuanpish Apunchij Jesuspajmi. Apunchij Jesusca, ñucanchij cuerpota mandajmi. 14 Apunchij Jesusta causachij Taita Diosllatajmi, Pai tucuita rurai tucushcahuan ñucanchijtapish causachinga. 15 Cancunapaj cuerpoca, Cristopaj Cuerpomari. Chaitaca, ¿manachu yachanguichij? Shina cajpica, ¿Cristopaj Cuerpo cashcata quichushpachu, huainayashpa causaj huarmiman cusha? ¿Maitataj chaitaca rurashari? 16 Maijanpish huainayaj huarmihuan chayarinacushpaca, ishquindij shujlla aicha tucuj cashcataca, ¿manachu yachanguichij? Dios Quillcachishcapica: «Ishquindijmanta shujlla aichami tucun» ninmari. 17 Shinallataj maijanpish Apunchij Jesushuan shujlla tucushpaca, Paihuan shuj espiritumi tucun.
18 Huainayanataca, caruman manchanami canguichij. Ima shujtaj juchata rurashpaca, mana cuerpota imata ruranchu. Ashtahuanpish huainayashpami, quiquin cuerpotaca juchahuan mapayachin. 19 Diospaj jucha illaj Espíritu causana huasi cashcatapish, Taita Dios cushca Espíritu cancunapi causacushcatapish, ¿manachu yachanguichij? Cancunaca, mana quiquinpajllatajchu canguichij. 20 Ashtahuanpish tucuimanta yalli valijhuan randishcami canguichij. Chaimanta cancunapaj cuerpohuanpish, espirituhuanpish Taita Dios cushicunata rurashpa causaichij.


c: text/html

text:
2 TAPUY
¿Nishutachu uyaymanta llakikushani?
¿IMATAN RUWAWAQ?
Juliamanta yachasunchis. Payqa sinchi gorda kananpaqsi piensakun, chaysi espejopi sapa qhawaykuspaqa “wirallañamá kashani” nispa piensan. Ichaqa flacachallas payqa, chaysi tayta-mamanpas amigankunapas ninku: “K’aspimá kashanki”. nispa.
Chaywanpas Juliaqa bajaytapunis munashan pesonta, chaypaqsi iskay kinsa p’unchay manaña imatapas mijunqachu...
Julia kaspa, ¿imatan ruwawaq?
¡ÑAUPAQTA PIENSAYKUY!
Munaycha rikukuyta munayqa manan juchachu. Bibliaqa allintan willan wakin sumaq rijch’ayniyoq runakunamanta. Wakinmi karan Sara, Raquel, Abigail, José, Davidpiwan. Bibliaqa willanmi Abisag sutiyoq sipasmantapas, payqa ‘ancha sumaq rijch’ayniyoqsi’ kasqa (1 Reyes 1:4).
Ichaqa manan allinchu kanman nishuta rijch’ayninchismanta preocupakuyqa. Kaykunatan yachanayki:
Askha sipaskunata estudiaspan kayta yachakuran: Paykunamanta kuskan masmi piensaqku pesonkuta bajananku kasqanta. Ichaqa pisillan cheqaqpaq bajananku karan.
Chaymantapas askha flaca warmikunamanta yaqa kuskanmi nishu gordapaq piensakuqku.
Pesonkuta bajayta munaspan wakin wayna-sipaskunaqa “anorexia” nisqa onqoywan jap’ichikushanku, chay onqoyniyoqkunaqa manañan mijuyta munankuchu, wakinqa hasta wañuymanraqmi chaywan chayanku.
Chay onqoywan otaq chay jina onqoywan kashanaykipaq piensakunki chayqa, yanapachikunaykin. Chaypaq willakuwaq tayta-mamaykiman otaq allin confianza kuraq runaman. Biblian nin: “Tukuy tiempon amigoqa munakun, llaki-phutiy tiempopipas wayqe jinan khuyapayakun”, nispa (Proverbios 17:17).
¿IMAMANTAN MASTA PREOCUPAKUNAYKI?
Sonqonchispi imayna kasqanchismi aswan importanteqa. Chaypaq yachasunchis rey Davidpa wawan Absalonmanta. Paymantan Biblia nin:
‘Absalonqa munay sijllan karan. Manataqmi pipas pay jina ancha sumaq rijch’ayniyoqpas reqsisqapas karanchu’, nispa (2 Samuel 14:25).
Chhaynaña karan chaypas, payqa uma oqariq, payllapaq imatapas munaq, sinchi traicionero, runa wañuchiq iman karan. Chaymi Bibliaqa mana allinta paymanta willan.
Chayraykun Bibliaqa khaynata niwanchis:
“Diospa qosqan mosoq runa kaywan p’achawan jina churakuychis”, nispa (Colosenses 3:10).
“Ama jawallaykichispichu munay kasqaykichisqa rikukuchun, [...] aswanpas sonqoykichispi imaynachus kasqaykichispi rikukuchun munay kasqaykichisqa”, nispa (1 Pedro 3:3, 4).
Chhaynaqa, munaycha rikukuymantaqa imayna runa kasqanchismi aswan importanteqa. Arí, sonqoyki imayna kasqanmi munaytaqa rikuchisunki, manan uyaykichu nitaq cuerpoykipaschu. Chaymi Felícitas sutiyoq sipaspas nin: “Runakunaqa manan munay uyayoq kasqaykitachu mastaqa yuyarinqaku, aswanpas sumaq sonqo, allin runa kasqaykitan astawanqa yuyarinqaku”, nispa.
¿IMAYNATAN QAN KIKIYKITA QHAWARIKUNKI?
¿Millaypaqchu uyaykita cuerpoykitapas qhawarinki?
Aswan munaycha rikukunaykipaq, ¿jayk’aqllapas piensarankichu doctorwan operachikuyta otaq sinchi pisichallataña mijuyta?
¿Imaykitan cambiayta munawaq? (Chaykunata marcay).
¿SAYAYNIYKITA?
¿PESOYKITA?
¿CHUJCHAYKITA?
¿CUERPOYKITA?
¿UYAYKITA?
¿COLORNIYKITA?
Wichaypi tapuykunata “arí” nispa kutichiranki chayqa, kay último tapuypipas kinsata otaq mastapas marcaranki chayqa, kaytan yachanayki: Manapaschá jujkunaq qhawarinanpaqqa millaychu rikukunki, qanllapaschá millaypaqqa piensakushanki. Wakinqa rijch’ayninkumanta nishuta preocupakuspan mana allinpaq paykuna kikinkuta qhawarikunku (1 Samuel 16:7).

robotstxt: allowed

filter: keep


text:
Jehová Diosman takisun - Mosoq takikuna
Kay mosoq takikunawanmi Jehová Diosta hatunchasun yupaychasunpas. Horqowaqmi takitapas letrakunatapas, hinaspa ensayay kay sumaq takikunata.
Diospa gobiernonmi kamachishanña
Kay takiqa Jehová Diostan hatunchan, hinaspapas Jesucristotan rikuchin Diospa gobiernonpi rey kasqanta.
Yanapaway mana manchakuspa rimanaypaq
Kay takipin Jehová Diosmanta kallpata mañakunchis mana manchakuspa predicananchispaq.
Qanllan Jehová Diosqa kanki
Jehová Diospa sutinta hatunchay, llapa runatataq rikuchiy paylla ancha hatun Dios kasqanta.
Yanapaykuy qaqata sayanankupaq
Jehová Diosmanta kallpata mañakuy kay kawsaypi problemakunata aguantanaykipaq.
Precursorpa imayna kawsasqan
Kay takiqa Jehová Dios munakusqanchista rikuchinapaq, paypa qowasqanchis llank’anawan kusisqa kasqanchista rikuchinapaqwanmi.
Thak kawsay munaq runakunata maskhasun
Kay takiqa kusisqa takinapaqmi, chaypin rimashan runakuna munakusqanchismanta, Dios serviy munaqkunata maskhananchismantawan.
Llapa runaman predicasun
Kay takin rimashan Jehová Dios sumaq sonqo kasqanmanta, imaynatas runakunata yanapasunman paypa amigon kanankupaq chaymantawan.
Laqhayaqpi k’anchay k’ancharimun
Laqhayaq pachapin allin willakuykuna inti jinaraq k’ancharishan.
Yanapasun salvakunankupaq
Tiempo kashaqtinraq Diosmanta willamunanchis.
Kallpachakusun predicanapaq
Facilmi kanman wasipi qhepakuyqa, ichaqa kashanmi yanapaykuna kusisqa predicanapaq.
Ruwasqaykichisqa noqapaqmi
Jesusmi nin: “Wayqeykunata yanapaspaqa noqatan yanapawashankichis”, nispa.
Diospa rantikusqan llaqta
Jehová Diospa ajllakusqan wawankunaqa tukuy sonqowanmi Diospa munayninta ruwashanku.
Sapallan wawaykitan kachamuranki
Jehová Diostan agradecekunanchis sapallan churinta kachamusqanmanta. Chayta ruwasqanraykun wiñay kausayman apaq ñan kicharikun.
Agradecekusun kacharichisqa kasqanchismanta
Diosmi ancha jatun munakuyninta rikuchiwanchis, Jesusqa noqanchisrayku sacrificakuran, tukuy sonqomantan Jehová Diosta agradecekunanchis.
Kallpachakusun lliu runaman chayanapaq
Diospa ima llank’ana qosqantapas ruwasqaykipin rikuchinki tukuy sonqowan serviy munasqaykita.
Diospa wawankunan rijurimunqaku
Jehová Diosmi Cristoq wayqenkunata apapunqaña janaq pachaman, chaypin paykunaqa Cristowan kuska atipanqaku jinaspa premiota chaskinqaku.
Jehová Diosniyku, qanpin suyakuyku
Imaymana llakikuykunan nit’iwasunman, ichaqa Diosmi pakaykuwasun kallpachawasun, suyakuytapas qowasun aguantanapaq.
¿Kusisqachu Diosta jatunchashanki?
¿Kusikunkichu Dios sonqo runakunata tarispa?
Tukukuykama aguantasun
Kay takin yanapawasun pruebakunata aguantanapaq, Jehová Diosta junt’aq sonqowan servishanallapaqpas.


text:
Etiquetas :
Uchpa, Chachaschay, Blucky Mamay, Ananao, Yaykumunan, Kusi Kusun, Peru Llaqta, Añas Blues, Meike, Corazon Contento, Manankutimusaqchu, Corazón contento, Rimanakuy, Pitaqmi Kanki?, Pawamustin, pachamama, Warmi Kuyay, Sapay Kani, Yanapaway Yuksimuyta, Miskillañam Kani, Rakinakuy, Frechi, Manañachiki Qawasqayki, Chabuca Blues, Wakcha Asikuy, Warmi Iskay Qari, Intipa Lluqsinan Wasi, Wayrapim Qaparichkan, Sasa Punchau, Sumaq Punchau, Ama sua, ama llulla, ama quella, Ama Sua, Ama Llulla, Ama Qella, Perú Llaqta, Uyariway Qayamuwaspin, Ananau (Alborada version), Chabuca Blues (Tributo a Chabuca Granda), Kusikusun, Warmi Kuyay (Querer a una Mujer), Kusi kusum, Corazun Contento, Kusi Kusun (Concierto), Peru Lllaqta, Cahubuca blues (Tributo a Chabuca Granda), Pitaqmi Kanki ?, Chachaschay (Concierto), Pitaqmi Kani (Concierto), Rimaycuy, Musuk Karru(Brand new car), Pitaqmi Kani?, Intipa lluqsinan wasiSapay kani, Miskillañam Kani (Concierto), Pachamama(Ecologia), Corazon Contento (Concierto), Ananao (en vivo), Pachamama (Ecología), Ananao (Concierto), Peru Llaqta (Concierto), Añas Blues (Concierto), Meike2, sasa punchau,sumaq punchau, Por las puras (Cerveza), Yakumunan, MANAÑACHIKI, Yaycumunan, ama sua,ama llulla,ama quella, Sasa Punchau,Sumac Punchau, Pitaqmi Kanki (quien eres), Miskillañan, Sasa Punchau Sumaq Punchau, Miskillayoan Kani, Musuk karruy, Yaykumanan, UCHPA - Pitaqmi Kanki?, Yanapaway Yuksimutay, Acas Blues, Manañachiki Qawaswayki, Warmi Kukay, Yanapaway, Musuk Karru (Brand new car), Corazon Contento (En Vivo), Ananau, Warni Kuyay, UCHPA - Warmi Kuyay, Blucky Mamamy, UCHPA - Corazon Contento, Miskilla am kani, Miskillacan Kani, Pitaqmi Kanki... ?, mananachiki qawasqayki, Aranac, peru llacta, Corazyn contento, Sasa Punchau, Sumac Punchau, Inupa Lluqsinan Wasi, Ańas Blues, wanapaway yuksimuyta, No02, wayrapin qaparichkan, mañanachiki qawasqayki, manakutimusaqchu


text:
Casa del Viento Arte y Cultura mashikunata, wawakikunata, turi panikunata, ayllukunata, wawakunata, kuytza wamrakunata, nishpaka tukuyllata Kapak Raymi punchaman kayachikun.
Kaya 18 kapak raymi puncha tuparina kanka, 10 pacha tutamantamanta 4 pacha chishikaman. Chayakkunaman takita, tushuyta, arawita, pukllayta, alli mikuyta, sumak ruraykunata, willkay mañaykunatapash rikuy, riksi tukunka.
Chaypi, Colombia Pastomanta Fundación Vocal Artepa “Ecovocal Mixto” takikkuna; Cuencamanta “Ballet Andino Causanacunchik” pakta kanka.
Pikuna yaykunkapak munakkunaka mana ima kullkita kuna kankachu, shinapash mikunata katuk uku tyankami.
Lucila Lema O. killkashka.


text:
CRISTIÄNUNÖ KAWAKUNAPAQ Y YACHATSIKUNAPAQ REUNIONCHÖ YACHAKUNAPAQ Agostu de 2016
Imanö yachatsikunapaq
Täpakoq revistawan y Diosta wiyakï imëyaqpis kawakunëkipaq follëtuwan imanö yachatsikunapaq. Wakin yachatsikïkunata utilicë kikiki imanö yachatsikunëkipaq.
ÖRUTANÖ BIBLIACHÖ ASHINAPAQ
Diospa pakashqa sitiunllachö këkäshun
¿Imataq Jehoväpa ‘pakashqa sitiunqa’ y imanötaq tsapämantsik? (Salmu 91)
DIOS MUNANQANNÖ KAWANAPAQ
Alli yachatsikoq kë: Estudiantikikunata yanapë änikur Diosllatana sirwiyänampaq y bautizakuyänampaq
¿Imanirtaq precisan Jehoväta sirwiyänampaq änikuyanqan y bautizakuyanqan? ¿Imanötaq estudiantikikunata yanapankiman änikur Diosllatana sirwiyänampaq y bautizakuyänampaq?
ÖRUTANÖ BIBLIACHÖ ASHINAPAQ
Edäyëchöpis wayoq cuenta rurëkäyanllaraq
Salmu librupa 92 kaq capïtulumpa wakin kaq versïculukunam rikätsikun allita ruraqkunaqa imëka wëtaq y wayoq cuenta edäyëninkunachöpis rurëta puëdiyanqanta.
ÖRUTANÖ BIBLIACHÖ ASHINAPAQ
Jehoväqa yarpanmi allpapita rurashqa kanqantsikta
Salmu 103 capïtuluchömi, Davidqa igualatsikïkunata utilizarqan Jehovä alläpa llakipäkoq kanqanta rikätsikunampaq.
ÖRUTANÖ BIBLIACHÖ ASHINAPAQ
“Jehoväta agradecikuyë”
Salmus librupa 106 kaq capïtulumpa wakin versïculunkunachömi yarpätsimantsik Diosta shonqupita patsë imëpis agradecikoq kanapaq.
ÖRUTANÖ BIBLIACHÖ ASHINAPAQ
¿Imanöraq Jehoväta pagäman?
¿Imanötaq Salmu qellqaqqa Jehoväta agradecikunapaq decidirqan? (Salmu 116)
DIOS MUNANQANNÖ KAWANAPAQ
Rasumpa kaqta yachatsikushun
Yachatsikurqa, kë mushoq yachatsikïchö rasumpa kaq yachatsikïta rikätsikushun.
DIOS MUNANQANNÖ KAWANAPAQ
Täpakoq revistata septiembrichö qarakunapaq precisaq rurë
Täpakoq revistaqa shoqakïpaq y Dios imanö shoqamanqantsikpaqmi parlan.


text:
18 CAPÍTULO
Diosman prometekuspa bautizakuy
1. ¿Imatan yaqapas tapukuwaq kay librota estudiasqayki qhepaman?
KAY librowan Bibliata estudiaspan yacharanki wiñay kausayta Dios prometesqanmanta, wañupuqkuna imaynapi tarikusqankumanta, kausarimpuymanta, juj importante yachachikuykunamantawan (Eclesiastés 9:5; Lucas 23:43; Juan 5:28, 29; Apocalipsis 21:3, 4). Jinaspapas rishankipaschá Jehová Diospa testigonkunaq juñunakuyninman, creenkitaq paykuna cheqaq religión kasqankuta (Juan 13:35). Yaqapaschá Dioswanpas amigontinña kashanki, jinaspa decidisqa kashanki payta servinaykipaq. Chhayna kaqtinqa tapukurankichá: “¿Imatan ruwanay Diosta servinaypaq?”, nispa
2. ¿Imaraykun Etiopía llaqtayoq runa bautizakuyta munaran?
2 Chaytan tapukuran Jesuspa tiemponpi tiyaq Etiopía llaqtayoq runa. Jesuspa kausarimpusqan qhepamanmi discípulo Felipe chay runaman predicaran. Felipeqa sut’itan rikuchiran Jesús Mesías kasqanta. Jinan chay runaqa chayta yachaspa niran: “¡Qhawariy! ¡Unu! ¿Atiymanñachu bautizasqa kayta, icha imatawanraqchu ruwanay?”, nispa (Hechos 8:26-36).
3. a) ¿Imatan Jesús discipulonkunaman kamachiran? b) ¿Imaynatan juj runata bautizakunan?
3 Bibliaqa sut’itan willan Diosta servinapaq bautizakunanchis kasqanta. Jesusmi discipulonkunata kamachiran: ‘Llapa runakunata yachachimuychis discipuloykuna kanankupaq, bautizamuychistaq’, nispa (Mateo 28:19). Pay kikinmi bautizakuspa ejemplota qowaranchis. Chaypaqmi ichaqa llapa cuerpon unuman chinkaykuran, manataqmi pisi unuwanchu umanmanta ch’allaykuranku (Mateo 3:16). Kunanpas juj cristiano bautizakunanpaqqa llapa cuerponmi unuman chinkaykunan.
4. ¿Imatan jujkunaman rikuchinki bautizakuspayki?
4 Bautizakusqaykiwanmi jujkunaman rikuchinki Diospa amigon kasqaykita payta serviyta munasqaykitapas (Salmos 40:7, 8). Chhaynaqa tapukunkipaschá: “¿Imakunatan ruwanay bautizakunaypaq?”, nispa.
DIOSTAN REQSINANCHIS, IÑIYNIYOQTAQ KANANCHIS
5. a) ¿Imatan ñaupaqta ruwanayki bautizakunaykipaq? b) ¿Imaraykun importante juñunakuykunaman riy?
5 Bautizakunaykipaqqa ñaupaqtan Jehová Diosta Jesustawan reqsinayki. Bibliata estudiaspaqa ñan chay ruwayta qallarirankiña (leey Juan 17:3). Ichaqa astawanmi yachanayki. Biblian willan Diospa munayninmanta allinta yachanaykita (Colosenses 1:9). Jehová Diospa testigonkunaq juñunakuyninmi yanapasunki Dioswan amigontin kanaykipaq. Chayraykun juñunakuyman riyqa importante (Hebreos 10:24, 25).
6. ¿Imakunatan Bibliamanta yachananchis bautizakunanchispaq?
6 Bautizakunaykipaqqa manan llapantaraqchu Bibliamanta yachanayki. Etiopía llaqtayoq runapas manan llapantaraqchu yacharan bautizakunanpaqqa, Diosqa manan chaytachu mañawanchis (Hechos 8:30, 31). Diosmantaqa wiñay-wiñaypaqmi yachashallasun (Eclesiastés 3:11). Ichaqa manaraq bautizakushaspan yachananchis aceptananchistaq Bibliapi kaq importante yachachikuykunata (Hebreos 5:12).
7. ¿Imaynatan Biblia estudiasqayki yanaparasunki?
7 Biblian nin: “Manachus iñisunman chayqa manapunin Diospa sonqonpaq jinachu kasunman”, nispa (Hebreos 11:6). Chaymi bautizakunapaqqa iñiyniyoq kananchis. Ñaupaq tiempopi Corinto llaqtayoq runakunapas Jesuspa discipulonkunata uyarispan iñipuranku jinaspa bautizakuranku (Hechos 18:8). Qantapas Bibliata estudiasqaykin yanaparasunki Diospa promesankunapi Jesuspa sacrificakusqanpipas iñinaykipaq, chay sacrificion juchamanta wañuymantawan salvawasunman (Josué 23:14; Hechos 4:12; 2 Timoteo 3:16, 17).
JUJKUNAMAN YACHASQAYKITA WILLAY
8. ¿Iman tanqasunki yachasqaykimanta jujkunaman willanaykipaq?
8 Sichus Bibliamanta astawan yachanki reparankitaq chay yachasqayki vidaykipi yanapasqasuykita chayqa, iñiyniykin astawan yapakunqa. Chaytaq tanqasunki yachasqaykimanta jujkunaman willanaykipaq (Jeremías 20:9; 2 Corintios 4:13). Ichaqa, ¿pikunamanmi willawaq?
9, 10. a) ¿Pikunamanmi Bibliamanta yachasqaykita willawaq? b) ¿Imatan ruwanayki hermanokunawan kuska predicanaykipaq?
9 Yaqapaschá familiaykikunaman, amigoykikunaman, vecinoykikunaman, llank’anapi compañeroykikunamanpas willawaq. Ichaqa sumaqllata respetowan willanayki. Qhepamanqa iñiq t’aqapi hermanokunawanmi predicawaq. Sichus chayta ruwanaykipaq listoña kashanki chayqa, Bibliamanta yachachiqniykimanmi willawaq hermanokunawan predicayta munasqaykita. Sichus yachachiqniyki reparanña predicanaykipaq listo kasqaykita, Bibliaq kamachisqanman jina kausasqaykitapas chayqa, iskayniykichismi iñiq t’aqapi iskay umalliqkunawan juñukunkichis rimanaykichispaq.
10 Chay juñunakuypin umalliqkuna qhawarinqaku Bibliapi kaq importante yachachikuykunata entiendenkichus, creenkichus, Bibliaq kamachisqanta kasukushankichus manachus chayta. Jinaspapas asegurakunqakun Jehová Diospa testigon kay munasqaykita. Umalliqkunaqa llapa hermanokunapin interesakunku, qantapas munakusunkikun, chaymi mana manchakuspa paykunawan rimawaq (Hechos 20:28; 1 Pedro 5:2, 3). Juñunakusqaykichis qhepamanmi umalliqkuna willasunkiku hermanokunawan kuska predicawaqñachus manachus chayta.
11. ¿Imaraykun hermanokunawan predicanaykipaq vidaykita cambianayki?
11 Yaqapaschá umalliqkuna nisunkiman vidaykipi cambianaykiraq kasqanta hermanokunawan kuska predicanaykipaq. ¿Imaraykun chayta ruwanayki? Predicaspaqa Jehová Diostan representashanchis. Chaymi vidanchisqa payta jatunchananpaq jina kanan (1 Corintios 6:9, 10; Gálatas 5:19-21).
PESAKUNANCHISMI, KUTIRIKUNANCHISTAQ
12. ¿Imaraykun llapanchis pesapakunanchis?
12 ¿Imatawanmi ruwanayki bautizakunaykipaq? Apóstol Pedro niran: “Juchaykichismanta pesapakuychis, jinaspa Diosman kutirikuychis juchaykichiskuna pichasqa kananpaq”, nispa (Hechos 3:19). Juchanmanta pesapakuqqa sinchitan llakikun mana allin kaqta ruwasqanmanta. Sichus qhelli juchapi kausaranki chayqa pesapakunaykin. Allinta kausanaykipaq kallpachakurankiña chaypas pesapakunaykin. ¿Imarayku? Llapanchis juchayoq kasqanchisrayku, chaymi necesitanchis Dios perdonawananchista (Romanos 3:23; 5:12).
13. ¿Iman Diosman kutirikuy?
13 ¿Imatawanmi ruwana mana allin ruwasqanchismanta pesapakusqanchis qhepaman? Apóstol Pedro niran: “Diosman kutirikuychis”, nispa. ¿Imataq Diosman kutirikuyri? Chayqa mana allin ruwaykunata saqepuspa allin kaqta ruwaymi. Kaypi piensay, sichus mana reqsisqayki llaqtata viajashaspa reparawaq pantashasqaykita chayqa, kutirimuspachá maynintachus rinayki ñanta viajawaq. Kaqllataqmi vidaykiwanpas kanan, Bibliata estudiaspan reparanki vidaykipi cambianaykiraq kasqanta. Chaymi mana allin ruwaykunata saqepuspa allin kaqkunata ruwanayki.
DIOSMAN PROMETEKUY SERVINAYKIPAQ
14. ¿Imaynatan Diosman prometekunchis?
14 Jinaspapas bautizakunaykipaqqa ñaupaqtan Diosman prometekunayki servinaykipaq. ¿Imaynatan chayta ruwanki? Sapallaykipi kashaspan Diosman mañakuypi prometenki: “Kunanmantaqa qanllatan adorasayki munayniykitataq ñaupaqta ruwasaq”, nispa (Mateo 4:10).
15, 16. ¿Imaraykun Diosman prometekunchis servinanchispaq?
15 Imayna juj qhari juj warmita munakuspa wañupunankama munakunanpaq prometen, chhaynan Jehová Diosta servinaykipaq prometekusqaykiqa. Chayta ruwananpaqqa ñaupaqtan qhariqa warmita reqsin, astawan reqsispataq astawan munakun. Jinan paywan casarakuyta munan. Chay decidisqan jatun responsabilidadña chaypas chay warmita munakusqanraykun chaytaqa ruwan.
16 Jehová Diosta astawan reqsispaykin astawan payta munakunki serviytataq munankipas. Jinan payman prometekunki servinaykipaq. Jesusmi discipulonkunata niran: “Pipas qhepayta jamuyta munaqqa pay kikinta negakuchun”, nispa (Marcos 8:34). Pay kikinta negakuqqa Jehová Diostan tukuypi kasukun. Chaymantapas manan munasqantachu ruwan aswanpas Diospa munasqanta (leey 1 Pedro 4:2).
ATILLANKIN JUNT’AYTA
17. ¿Imaraykun wakin runakuna Diosta servinankupaq mana prometekuyta munankuchu?
17 Wakinqa manan Diosman prometekuyta munankuchu rimasqankuwan mana junt’anankupaq piensaspa. Manapaschá Diosta llakichiyta munankuchu otaq ninku: “Mana prometekuqtiyqa Diosqa manan cuentata mañawanqachu imachus ruwasqaymanta”, nispa.
18. Diosman promesa ruwayta mana manchakunaykipaq, ¿iman yanapasunki?
18 Diosta munakunki chayqa manan Diosman promesa ruwayta manchakunkichu, jinaspapas Diosman prometekusqaykita junt’anaykipaqmi yanapasunki (Eclesiastés 5:4; Colosenses 1:10). Jinan mana sinchi sasapaqchu qhawarinki Diospa munaynin ruwayta. Apóstol Juanmi niran: “Diosta munakuyqa kamachikuyninkunata kasukuymi; kamachikuyninkunaqa manataqmi sasa junt’aychu”, nispa (1 Juan 5:3).
19. ¿Imaraykun mana manchakunanchischu Diosman prometekuyta?
19 Diosman prometekunapaqqa manan mana pantaq perfecto runaraqchu kana. Payqa manan jayk’aqpas mana atinanchistaqa mañawasunmanchu (Salmos 103:14). Jinaspapas Diosmi yanapawasun allin kaqta ruwananchispaq (Isaías 41:10). Sichus tukuy sonqonchiswan Diospi confiasun chayqa, allin ñanninta pusawasun (Proverbios 3:5, 6).
IÑISQAYKIMANTA ‘JUJKUNAMAN WILLAY’
20. Diosman prometekusqayki qhepaman, ¿imapaqmi listoña kashanki?
20 Qhawarikusqaykiman jina, ¿listoñachu kashanki Jehová Diosman prometekunaykipaq? Diosta servinaykipaq prometekusqayki qhepamanqa listoñan kashanki bautizakunaykipaq.
21, 22. ¿Imaynatan Diospi iñisqaykita jujkunaman willanki?
21 Iñiq t’aqapi umalliqman willay Diosman prometekusqaykita, bautizakuyta munasqaykitapas. Jinan umalliqkunaqa qanwan repasanqaku Bibliamanta importante yachachikuykuna yachasqaykita. Bautizakunaykipaq listoña kasqaykita reparaspaqa willasunkikun Jehová Diospa testigonkunaq jamuq asambleanpi bautizakunaykita. Chay asambleapin juj discursopi explicakunqa imachus bautismo kasqanta. Discursota qoq hermanon iskay tapuykunata ruwanqa llapa bautizakuqkunata. Chay tapuykunaman kutichispan Diospi iñisqaykita ‘jujkunaman willashanki’ (Romanos 10:10).
22 Chay qhepamantaq bautizasqa kanki. Chaypaqmi ichaqa llapa cuerpoyki unuman chinkaykachisqa kanqa. Bautizakusqaykiwanmi llapankuman rikuchinki Jehová Diosta servinaykipaq prometekusqaykita, Jehová Diospa testigon kasqaykitapas.
¿IMATAN REPRESENTAN BAUTISMOYKI?
23. ¿Iman Yayaq, Churiq, santo espirituq sutinpi bautizakuy?
23 Jesusmi discipulonkunata kamachiran Yayaq, Churiq, santo espirituq sutinpi bautizamunankupaq (leey Mateo 28:19). Yayaq sutinpi bautizakuspaqa Diospa autoridadnintan reconocenchis, Churiq sutinpi bautizakuspataq valoranchis Diospa munaynin junt’akunanpaq Jesuspa ruwasqanta, santo espirituq sutinpi bautizakuspataq reconocenchis Diosqa munayninta junt’ananpaq santo espiritunta utilizasqanta (Salmos 83:18; Mateo 28:18; Gálatas 5:22, 23; 2 Pedro 1:21).
24, 25. a) ¿Imatan representan bautizakusqayki? b) ¿Imamantan qatimuq capitulopi yachasun?
24 Bautizakushaspa unuman chinkaykusqaykiqa representan ñaupa kausasqaykipaq wañupusqaykitan. Unumanta lloqsimusqaykitaq representan Jehová Diospa munayninta ruwanaykipaq kausarimpusqaykita. Chaymantapachan Diosta servinaykipaq kausanki. Manan juj runamanchu, juj organizacionmanchu, nitaq juj llank’anamanchu prometekunki, aswanpas Jehová Diosmanmi.
25 Diosta servinaykipaq prometekusqaykin yanapasunki Dioswan amigontin kanaykipaq (Salmos 25:14). Ichaqa manan nisunmanchu bautizakuspaqa salvasqañan kapuni nispaqa. Apóstol Pablo niran: “Llank’ashaychis salvasqa kayman chayanaykichispaq”, nispa (Filipenses 2:12). Bautizakuspaqa chayraqmi salvasqa kanapaq ñanta puririshanchis. Chhaynaqa, ¿imakunatan ruwashanallayki Diospa amigon kanaykipaq? Qatimuq capitulopin chay tapuyta kutichisun.


text:
32 WILLAKUY
Chunka muchuchiykuna
QHAWARIY kay dibujokunata. Sapankapin rikunchis huk muchuchiyta, kaykunawanmi Jehová Diosqa ñak’arichiran Egipto suyuta. Qallariypin Aarón Nilo mayuta tawnanwan waqtashan. Chaymi mayu unuqa llapallan yawarman tukuran, challwakunapas wañuranmi, mayutaq millayta asnariran.
Chaymantan Jehová Diosqa Nilo mayumanta k’ayrakunata lloqsichiran. Lliwpin rikhuriran, hornokunapi, puñunakunapi, t’anta ruwanakunapipas. K’ayrakuna wañuqtinmi egipcio runakunaqa tawqaspa huñuranku, suyuntintaq millayta asnariran.
Chaymantan Aaronqa tawnanwan pampata waqtaran chaymi ñut’u allpa ñut’u ch’uspiman tukuran. Kaymi karan kinsa kaq muchuchiy.
Chay qhepaman muchuchiykunaqa egipciokunallatan ñak’arichiran, manan israelitakunataqa. Tawa kaq muchuchiyqa hatun ch’uspikunan karan, Egipto suyupi llapa runaq wasinmanmi haykuran. Pisqa kaq muchuchiyqa animalkunatan wañuchiran. Askhan wakanku, ovejanku, cabrankupas wañuran.
Chaymantan Moiseswan Aaronwan usphata wayraman wikch’uranku, chaymi runapas animalpas lleq-nishaq ch’upuwan onqoranku, chaymi karan soqta kaq muchuchiy.
Chaymantan Moisesqa hanaq pachaman makinta hoqariran, hinaspan Jehová Diosqa kachayamuran chikchita kunununuytawan. Manan hayk’aqpas Egipto suyupiqa chhaynata chikchiranchu.
Pusaq kaq muchuchiyqa langostakunan karan. Manan hayk’aqpas karanchu chhaynaniraq langostakunaqa. Chikchiq puchusqantan llapanta mikhusqaku.
Isqon kaq muchuchiyqa laqhayaymi karan. Kinsa p’unchaymi suyuntinpi laqhayay karan, israelitakunapaqmi ichaqa k’anchay karan.
Diosmi llaqtanta kamachiran cabraq otaq ovejaq yawarninwan punkuq k’aspinkunata ch’aqchunankupaq. Chay qhepamanmi Diospa angelnin Egipto suyuta pasaran. Wasipi yawarta rikuspan angelqa mana pitapas chay wasipi wañuchiranchu. Yawar mana kaqtinmi ichaqa wañuchiran runakunaq phiwi wawanta, animalkunaq ñawpa wachasqantapas. Kaymi karan chunka kaq muchuchiy.
Kay muchuchiy qhepamanmi Faraonqa israelitakunata kachariran ripunankupaq, paykunaqa listoñan kasharanku, chay tutataq Egipto suyumanta ripuranku.
Éxodo 7-12.


text:
2 CAPÍTULO
Munakuq Diospa cartan
¿IMA libron astawan gustasunki?... Wakin wawakunamanqa animalkunamanta willaq librokunan gustan, wakinmantaq askha dibujokunayoq librokuna. Chay librokunata leespaqa anchatan kusikunchis ¿riki?
Diosmanta cheqaqllata willaq librokunan aswan allinqa. Ichaqa kanmi chay librokunamanta aswan valorniyoq libro. ¿Ima libron chay kanman? ¿Yachankichu?... Arí, Biblian.
¿Imaraykun Biblia juj librokunamanta aswan importante?... Diospa libron kasqanrayku. Diosmi Bibliata apachimuwaranchis juj cartata jina. Chaypin willawanchis paymanta, jamuq tiempopi allinkuna ruwananmanta, payta kusichinapaq imakuna ruwananchismantawan.
¿Kikin Dioschu Bibliata qelqaruspa runakunaman apachimuran? Manan. Diosqa payta serviq runakunatan kamachiran Bibliata qelqanankupaq. Ichaqa paymi niran ima qelqanankutapas.
¿Imaynatan Dios chayta ruwaran?... Chayta entiendenaykipaq kaypi piensay: Radiopi rimamuq runakunaqa karupin kashanku. Televisionpi rikusqanchis runakunapas wakinqa juj nacionpiraqmi kashanku ¿riki?
Wakin runakunaqa killaman viajaspan chaymantapacha runakunaman mensajekunata apachimunku. ¿Yacharankichu chayta?... ¡Admiranapaqmi chay ruwasqankuqa! Diosri, ¿atinmanchu runakunaman ima mensajetapas apachimuyta?... ¡Riki! Payqa chaytan ruwaran manaraq runakuna radiota, televisionta ruwashaqtinku.
Diosmi ñaupa tiempopi Moisés runata rimaykamuran. Moisesqa uyariranmi Diospa rimamusqanta ichaqa manan uyanta rikuranchu. Chay kutipin Dios rimarimuqtin jina rayokuna t’ojaran orqokunataq sinchita kuyuriran. Askha runakunan chaypi kasharanku. Chaymi Diospa rimarimusqanta uyarispa sinchita mancharikuranku. Jinan Moisesta niranku: ‘Ama Dios noqaykuwan rimachunchu paqtan wañuykuman’, nispa. Chaymi Moisesqa Diospa tukuy nisqanta Bibliapi qelqaran (Éxodo 20:18-21).
Moisesqa pisqa librokunatan qelqaran, wakin librokunatataq juj runakuna. Llapanpiqa 40 runakuna jinan qelqaranku. Bibliataqa 1.600 watapi jinan qelqayta tukuranku. Chay runakunaqa ñaupa tiempopiraqmi kausaranku, manataqmi wakinqa reqsinakurankuchu. Chaywanpas juj runallapas qelqanman jinan llapallan allinta tupan. ¡Chayqa ancha admirakunapaqmi!
Bibliata wakin qelqaq runakunaqa allin reqsisqan karanku. Jujninmi karan Moisés. Payqa oveja michiqmi karan, ichaqa qhepamanmi Israel nacionpi kamachikuran. Jujtaqmi karan Salomón. Payqa reymi karan, ancha qhapaq allin yachayniyoq runa. Wakin qelqaqkunan ichaqa común runakunalla karanku. Jujninmi karan Amós, payqa higosta plantaspan llank’aran.
Qelqaqkunamanta jujninmi karan doctor. ¿Yachankichu sutinta?... Sutinqa Lucasmi. Juj qelqaqpa sutinmi karan Mateo, payqa impuestokuna cobraqmi karan. Kallarantaqmi religionpi leykunata allinta yachaq runapas. Payqa askha librokunatan qelqaran. ¿Yachankichu sutinta?... Sutinqa Pablon. Wakin librokunatan Pedrowan Juanwan qelqaranku. Paykunaqa challwaqkunan karanku manaraq Jesuspa apostolnin kashaspa.
Yaqa llapankun qelqaranku imakunatan Dios jamuq tiempopi ruwanqa chayta. ¿Imaynapin chaykunata yacharanku?... Diosmi paykunaman willaran imakuna pasananta.
Jesús kay allpapi tiyashaqtinqa askha librokunañan qelqasqa kasharan. Ichaqa manaraq kay allpaman jamushaspan janaq pachapi tiyaran. Chaymi payqa rikuran papanpa tukuy ruwasqanta. ¿Diospa cartanta jinachu Jesús Bibliata rikuran?... Arí.
Chaymi Bibliamantapuni runakunaman yachachiq, mayninpitaq Bibliaq nisqanta umallanmanta willaq. Jinaspapas Diosmanta mana yachasqankutan yachachiq. Juj kutinmi niran: ‘Imakunatachus Diosmanta uyarisqaytan kay pachapiqa rimani’, nispa (Juan 8:26). Payqa imaymanatan papanmanta yacharan. ¿Ima libropin yachasunman Jesuspa tukuy yachachisqanmanta?... Arí, Bibliapin. Chaymi Bibliata leenanchis.
Bibliata qelqaq runakunaqa rimasqanku simipin qelqaranku. Wakinmi qelqaran hebreo simipi, wakinqa griego simipi, wakintaq arameo simipi. Ichaqa manan llapa llaqtakunapichu chay simikunata rimanku, chaymi juj simikunaman t’ijrakuran. Kunanqa 2.800 más simikunapin kashan. ¿Imaraykun askha simikunaman t’ijrakun? Llapa runakuna Diospa mensajenta yachananpaqmi. Askha simikunapiña kashan chaypas, llapallanmi Diospa mensajenta willashan.
Bibliaqa antiguo libron, ichaqa importante yachachikuykunatan willawanchis. Willashanmi kay tiempopi imaymana sucedesqanta, jamuq tiempopi Dios imakuna ruwanantawan. Chay willakuykunaqa ancha kusikunapaqmi, sumaq kausayta suyakunapaq ima.
Diosmi Bibliapi willawanchis imayna kausananchista. Willanmi ima ruwaykunan allin, ima ruwaykunataqmi mana allinchu chayta. Chaymantapas willashanmi mana allinkunata ruwaq runakunamanta, imaynapi tarikusqankumantapas. Chaytapas yachananchismi mana paykuna jina kanapaq. Jinaspapas willanmi allin kaqta ruwaq runakunamanta, bendicionkuna chaskisqankumantapas. Chaykunatan Dios qelqachiran allinninchispaq.
¿Pin Bibliata qowaranchis? ¿Yuyashankichu?... Arí, Diosmi qowaranchis. Chaymi Bibliapi tukuy yachachikuypas yanapawasun allinta kausananchispaq. Ichaqa, ¿imatan ruwananchis allin yachaywan imatapas ruwananchispaq?... Diostan uyarinanchis, kamachiwasqanchisman jinataqmi imatapas ruwananchis.
Sichus munakusqanchis runa cartata apachimuwasunman chayri, ¿imatan chay cartawan ruwasunman? Kaq raton iskay-kinsa kutitaraq leerusunman ¿riki? Bibliapas Diospa cartan jinan. Payqa anchata munakuwasqanchisraykun Bibliata ruwachiran, chaymi tiempota t’aqananchis leenanchispaq.
Kay textokunan willashan Biblia Diospa siminpuni kasqanta, allinninchispaq kasqantapas. Leesun Romanos 15:4; 2 Timoteo 3:16, 17; 2 Pedro 1:20, 21.
Astawan yachanapaq
WAWAYKITA YACHACHIY
¿Pikunan Jesusmanta qelqarqanku?
Yachay pusaq Bibliapi qelqaqkunamanta, paykunaqa Jesuspa tiemponpin kawsarqanku paypa kawsayninmantataqmi qelqarqanku.


text:
Domingo 28 de mayo
Diospa mana rikukoj imasnenqa sutʼita rikuchikunku paypa ruwasqasninnejta, kay pacha ruwakusqanmantapacha. Chaykunaqa kanku: Wiñay atiynin, Dios kasqan ima (Rom. 1:20).
Jehovaqa tukuy imaymanamanta jatun munakuyninta rikuchiwanchej. Sutʼincharinapaj, janaj pacha may jatun kasqanpi, kʼachitutaj kasqanpi tʼukurina. Janaj pachapeqa may chhika planetas, chʼaskas ima tiyan. Chay chʼaskasmanta ujnintaj Inti. Manachus Inti kanman chayqa, Jallpʼapi mana kausay kanmanchu. Tukuy chaytaj, kay pʼunchaypaj versículo nisqanman jina Jehová Ruwawajninchej, atiyniyoj, yachayniyoj, munakuyniyoj ima kasqanta rikuchiwanchej. Jehovaqa Jallpʼata may kʼachituta ruwarqa plantas, animales, runas ima kanankupaj. Chantá uj kʼachitu huertaman runasta tiyakunankupaj churarqa. Paykunataqa may sumaj yuyayniyojta, wiñaypaj kausakuyta atinankupaj jina cuerpoyojta ima ruwarqa (Apo. 4:11). Chantapis Jehovaqa munakuynin wiñaypaj kasqanrayku “runasman, uywasmampis” mikhuchin (Sal. 136:25). w15 15/11 3:7, 8
Lunes 29 de mayo
Noqa qankunawan kashani (Mat. 28:19, 20).
Noqanchejqa Reyninchej Jesucristo tukuy laya yanapasta qowasqanchejwan yanapachikunchej willayninchejta runas uyarinankupaj. Chay yanapasmanta wakintaj pisi tiempollata yanapawarqanchej, wakintaj kunankama yanapashallawanchejpuni. Chaywanpis chay tukuy yanapasqa sumajta willamunapaj yanapawanchej. Kay 1933 watapi, hermanosqa willayniyoj papelitos nisqawan willayta qallarerqanku, chaytaj may ashkhasta yanaparqa Diosmanta willayta qallarinankupaj. Chay papelitopitaj Bibliamanta uj willay pisi parlayllapi rikhurej. Willayniyoj papelitosqa hermanosta willayninkupi mayta yanaparqa. Imaraykuchus wakin hermanosqa willayta munaspapis manchalis kasqankurayku yachakusqankumanta mana parlayta atejchu kanku. Wakin hermanostaj mana manchachikusqankurayku pisi minutosllapi yachakusqankumanta sutʼincharej kanku. Chaywanpis wakin kutisqa kʼachamanta parlariyta mana atillajchu kanku. Willayniyoj papelitosqa mayta yanaparqa tukuyman sutʼita, entiendenankupaj jina willanankupaj. w15 15/11 5:3-6
Martes 30 de mayo
Jehová Diospa sutinta tukuy jatunchachunku (Sal. 148:13, NM).
Bibliapi Diospa sutin rikhurinanta, runas rejsispa jatunchanankuta ima, ashkha versículos rikuchiwanchej (Éxo. 3:15, NM; Sal. 83:18; Isa. 42:8; 43:10, QC; Juan 17:6, 26; Hech. 15:13, 14). Jehová Bibliata qhelqajkunata yuyaycharqa sutinta qhelqanankupaj. Chayrayku ñaupa qhelqasqaspi ashkha kutista sutin rikhurin (Eze. 38:23). Bibliata tijrachejkuna Diospa sutinta orqhorparispaqa, Diosta pisipaj qhawasqankuta nisunman. Kay tiempopi astawanraj rikunchej Diospa sutin Bibliapi rikhurinanpuni kasqanta. Kay 2013 watapi Traducción del Nuevo Mundo nisqa Biblia inglespi llojserqa, chay Bibliapeqa 7.216 kutista Diospa sutin rikhurin, nisunman 1984 watapi orqhokusqanmanta 6 kutispiwan. Chay sojtamanta phishqaqa 1 Samuel 2:25; 6:3; 10:26; 23:14, 16, versiculospi rikhurin. ¿Imaraykú? Imaraykuchus Wañusqa Qochapi kunallanraj tarikusqan qhelqasqaspi chay phishqa versiculospi Diospa sutin rikhurin. Ujnintaj Jueces 19:18 versiculopi rikhurin, ñaupa qhelqasqasta ukhunchasqankuman jina. w15 15/12 2:5, 6


text:
Sinku hayt'ay
Sinku hayt'ay icha hutpul (inlish simipi: Football), ankash qallupi, pukasha haytay; Kichwapi Chakiyasiy icha Chakirumpay nisqaqa huk sinkuwan chunkaymi, Tiksi muyuntinpi lliw pukllaykunamantaqa aswan chaninchasqam.
Iskay quchum, llapanqa chunka hukniyuq runayuq (huk punku amachaqniyuq), pukllana pampapi pukllanakunku. Llapa quchup huk punkunmi kan. Pilutataqa chakinwanmi hayt'aspa tinkuq masikunap punkunman chamqaspa taripayta munanku. Manapunim makiwanchu pukllananku. Isqun chunka minutumanta aswan taripaq quchuqa atipaqmi.


text:
Yuquy
Yuquy nisqaqa qharip warmiwan, china kaqpa urqu kaqwan huñunakuyninmi runap, uywakunappas miraykunapaq. Yuqunakunku yumanapaqmi.
Yuqunakuspa, qhariqa k'aspiyasqa ullunta warmip rakhanman sat'in. Yumaqa q'urutakunamantam paqarispa, ullunta rakha ukhuman purin. Runtucha kachkaptinqa, yumanmi.
Runa hinam uywakunapas sarunakuspa yuqunakunku.
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Yuquy tiyakuykuna.


text:
JW LIBRARY
Android nisqapaq yanapakuy
JW Library nisqaqa Jehova Diospa testigonkunapa ruwasqankum. Chaypim kachan biblia, chaynataq librokuna folletokuna bibliata estudianapaq.
¿Imaynataq 9.0 nisqa yanapakuyqa?
Atiwaqmi estudiaspayki qillqayta
Huk hawaqpim qillqasqaykikuna rikurin
Atiwaqmi imapas qillqasqaykikunata hinaspa marcasqaykikunata waqaychayta
KAYPI
JW Library nisqata servichikusun (Android)
Qaway JW Library nisqata Android nisqawan imayna servichikunamanta.
Bibliata hurquspayki munasqaykiman hina churay (Android)
Qaway imaynatam JW Library nisqapi bibliata hurquspayki munasqaykiman hina churawaq.
Qillqakunata hurquspayki munasqaykiman hina churay (Android)
Qaway imaynatam JW Library nisqaman qillqakunata hurquwaq.
Imaynatam cintachata servichikuchwan (Android)
Qaway imaynatam JW Library nisqapi servichikuwaq cinta dibujochata.
Imaynatam ruyru dibujochata servichikuchwan (Android)
Qaway imaynatam ruyru dibujota servichikuwaq JW Library nisqapi.
Leenaykipaq munasqaykiman hina churay (Android)
Qaway imaynatam JW Library nisqapi leenaykipaq munasqaykiman hina churawaq.
Servichikuy lupa dibujochata bibliapi utaq ima qillqapipas maskasqaykita tarinaykipaq (Android)
Qaway imaynatam JW Library nisqapi servichikuwaq lupa dibujochata bibliapi utaq ima qillqapipas maskasqaykita tarinaykipaq.
JW Library nisqanmanta tapukuykuna (Android)
Kaypim tapukuynikikunamanta yachanki.


text:
Leejkunaj tapuyninku
¿Imastaj rikuchin Jericó llajtata israelitas pisi tiempollapi japʼikapusqankuta?
Josué 6:10-15, 20 versiculosqa israelita soldados sapa pʼunchay Jericó llajtata uj kutita muyurisqankuta, sojta pʼunchayta kikillantapuni ruwasqankuta ima nin. Qanchis kaj pʼunchaypitaj qanchis kutita chay llajtata muyurisqankuta, Jehová Jericó llajtaj perqasninta loqherajtinkamataj, chay llajtata japʼikapusqankuta nillantaj. ¿Imastaj rikuchin ajina kasqantapuni?
Ñaupa tiempopi uj llajtata japʼikapunankupaj soldadosqa chay llajtata muyuykoj kanku, ni pi ayqenanpaj. Ashkha pʼunchaykunata soldados llajtata muyuykojtinkutaj llajtapi kaj mikhoyqa tukukuyta atinman karqa. Llajtata japʼikapuspataj tukuy ima munasqankuta chay llajtamanta apakapoj kanku, mikhunata ima. Palestinatapis ajinallatataj japʼikaporqanku, chayrayku yachayniyoj runas Palestina laqayaspi (raqay) pisi mikhunata chayri ni imata tarerqankuchu. Jericó laqayaspitaj ashkha mikhunata tarerqanku. Chaymanta parlaspa uj revista nisqanman jina yachayniyoj runasqa Jericó laqayaspi ashkha wichʼista mikhunamanta juntʼata tarisqanku. Chay revistaqa sutʼinchan mana sapa kutichu uj llajtata japʼikapojtinku, ajina ashkha mikhunata tarisqankuta.
Bibliaqa israelita soldados Jericomanta mikhunata mana apakapusqankuta nin, Jehová mana apakapunankuta nisqanrayku (Jos. 6:17, 18). Chantapis nillantaj Jericó llajtata cosecha tiempo pasayta (marzo chayri abril killapi) japʼikapusqankuta, mikhuna ashkha kashajtin (Jos. 3:15-17; 5:10). Jericó laqayaspi ashkha mikhunata tarisqankoqa, Biblia nisqanman jina israelitas chay llajtata pisi tiempollapi japʼikapusqankuta rikuchin.


text:
JW LIBRARY
JW Library nisqa programata rejsiy (Android)
Allin jamusqa kankichej JW Library nisqaman. Kay programaqa Bibliata leenapaj, estudianapaj ima wakichisqa. ¿Imaynatá yachawaj imaschus chay programapi kasqanta? Chayman yaykunaykipaj pantallapi lloqʼe ladomanta dedoykiwan aysarispa imaschus kasqanta tarinki, mana chayri pata kantitunman kinsa rayitas tiyan chayman ñitʼiykuspa.
Biblia
Biblia nisqaman ñitʼiykuspaqa leeyta atinki, waj Bibliastapis uraqachiyta atillankitaj. Mayqen librollatapis ñitʼiy, chaymanta uj capitulonta leenaykipaj. Leeshajtiyki paña ladopi rikhurenqa sutʼinchaykunasnin, “referencias marginales” nisqa, waj parlaypi uraqachisqayki Bibliaspiwan.
Chantá waj textotañataj maskʼanaykipaj, patallapi lloqʼe ladomanta dedoykiwan aysarispa, Biblia nin, chaypi ñitʼiy Bibliaj librosnin rikhurinanpaj.
Publicaciones
Publicaciones nisqaman ñitʼiykuspataj, librosta, grabacionesta, videosta ima rikunki. Uj publicacionman ñitʼiy, chaymanta uj yachaqanata leenaykipaj. Leeshaspaqa chaypi rikhurej textostapis leellawajtaj. Uj textopi ñitʼijtiyki paña ladopi rikhurenqa. Chay versiculopi ñitʼiy Bibliapi rikhurinanpaj.
Waj publicacionta munaspataj pantallapi lloqʼe ladomanta dedoykiwan aysariy, chaypitaj Publicaciones nisqata ñitʼiy, publicaciones rikhurinanpaj.
Texto diario
Watejmanta pantallapi lloqʼe ladomanta dedoykiwan aysariy, chaypitaj Texto diario nisqata ñitʼiy sapa día leenaykipaj.
Internet
Watejmanta pantallapi lloqʼe ladomanta dedoykiwan aysarispa, chaypitaj Internetman yaykunapaj waj direccionkunasninchejta tarillankitaj.
Actualización
Kunallanraj llojsimoj JW Library celularniykipi, chayri tabletaykipi qochinanpaj sistema operativo Android nisqata ama qonqaychu actualizayta.
Allinpuni kanman celularniykipi, chayri tabletaykipi sistema operativo Android nisqata actualizanayki. Chaymanta astawan yachanaykipaj kayman yaykuy: https://support.google.com/nexus/answer/4457705.
Munanki chayqa, celularniyki, chayri tabletayki sapallan actualizakunanpaj actualización automática nisqata japʼichiy. Chaymanta astawan yachanaykipaj kayman yaykuy: https://support.google.com/googleplay/answer/113412.


text:
19 CAPÍTULO
Jehová Diosta munakushallay
1, 2. ¿Pin pakaykuwaqninchis? ¿Imatan chaypaq ruwananchis?
PURISHAQTIYKIN qonqaylla cielota yana phuyu junt’aykun, llifllikachamuspataq parayta qallarin. Chhaynapi tarikuspa, ¿imatan ruwanki? Usqhayllan pakakunata maskhanki, chayta tariruspaqa thajchá sientekunki.
2 Kay tiempopi kausaypas chhaynan kashan. Tukuy ladopin millay ruwaykuna yapakushan. Chayta rikuspaqa tapukunkichá: “¿Imaynatan chaykunamanta pakaykusqa kayman?”, nispa. Salmos librota qelqaqmi niran: ‘Diostan nini: Qanqa yanapaykuwaqniymi, pukaraymi, jap’ipaykukunay Diosmi kanki’, nispa (Salmos 91:2). Diosqa yanapawasunmi problemanchiskunata atipananchispaq, jinaspapas sumaq suyakuytan jamuq tiempopaq qowanchis.
3. ¿Imatan ruwananchis Jehová Dios yanapawananchispaq?
3 ¿Imaynatan Dios pakaykuwanchis? Ima problemanchistapas atipananchispaq yanapawaspanchismi. Jinaspapas tukuy atiyniyoq kasqanraykun ima mana allin pasawasqanchistapas jamuq tiempopi allichapunqa. Biblian niwanchis Diospa ‘munakuynillanpi kashananchispaq’ (Judas 21). Problemanchiskunapi Jehová Dios yanapawananchispaqqa, paywanmi amigontin kashanallanchis. Ichaqa, ¿imatan chaypaq ruwasunman?
DIOSTA AGRADECEKUY
4, 5. Jehová Diosqa anchatan munakuwanchis, ¿imaynatan chayta rikuchiran?
4 Jehová Diosta munakushanallanchispaqqa allintan yachananchis may tukuyta Dios munakuwasqanchista. Diosqa anchatapunin munakuwanchis chaymi kay munay allpata qowaranchis chaypi tiyananchispaq, jinaspapas qowaranchismi imaymana clase plantakunata, animalkunata, sumaq mijuykunata, unutapas. Chaymantapas Bibliapin yachachiwaranchis sutinta, imayna kasqanta. Astawanqa ancha munasqa Churintan noqanchisrayku wañunanpaq kachamuran (Juan 3:16). Chaywanmi sumaq suyakuyniyoq kanchis.
5 Jinaspapas Diosqa janaq pachapin juj gobiernota churaran. Chay gobiernon pisi tiempomanta tukuy sufrimientota tukuchispa kay allpata sumaq paraisoman tukuchinqa, jinan chaypi kusisqa tiyasunchis (Salmos 37:29). Chaymantapas allinta kausananchispaqmi yachachiwanchis, invitawanchistaq payman mañakunanchispaq, tukuy chaykunata ruwaspan rikuchiwanchis anchata munakuwasqanchista.
6. ¿Imatan ruwananchis Jehová Dios tukuyta noqanchisrayku ruwasqanmanta?
6 Noqanchisqa anchatan Diosta agradecekunanchis noqanchisrayku tukuyta ruwasqanmanta. Askha runakunan ichaqa mana agradecekunkuchu, chaymi Jesuspa tiemponpipas pasaran. Juj kutinmi qhaliyachiran lepra onqoyniyoq chunka runakunata, ichaqa jujllan agradecekuran (Lucas 17:12-17). Noqanchispas chay agradecekuq runa jinan kayta munanchis. Diostaqa tukuy imaymana ruwasqanmantan agradecekunanchispuni.
7. ¿Imaynatan Diosta munakunanchis?
7 Jinaspapas Jehová Diosta munakusqanchistan rikuchinanchis. Jesusmi discipulonkunata niran Jehová Diosta tukuy sonqonkuwan, tukuy almankuwan, tukuy yuyayninkuwan munakunanku kasqanta (leey Mateo 22:37).
8, 9. ¿Imaynatan Jehová Dios munakusqanchista rikuchinchis?
8 ¿Simillawanchu “Diostaqa munakunin” nispa ninanchis? Manan. Ruwayninchiswanmi Jehová Diosta tukuy sonqonchiswan, almanchiswan yuyayninchiswan munakusqanchistaqa rikuchinanchis (Mateo 7:16-20). Biblian sut’ita willan Diosta munakuspaqa kamachikuyninkunata kasukunanchis kasqanta. Kamachikuyninkunaqa manataqmi sasa junt’aychu (leey 1 Juan 5:3).
9 Jehová Diosta kasukuspaqa kusisqan kausanchis (Isaías 48:17, 18). Ichaqa, ¿iman yanapawasun Diospa amigon kashanallapaq? Chaymanta yachasun.
JEHOVÁ DIOSTA ASTAWAN MUNAKUSHALLAY
10. ¿Imaraykun Diosmanta yachashanallayki?
10 ¿Imaynapin Dioswan amigontin kapuranki? Bibliata estudiaspan Jehová Diosta allinta reqsiranki chhaynapin paytaqa munakuranki jinaspa amigontin kapuranki. Diosta munakuyqa nina jinan, nina mana wañunanpaqqa llant’atan yapashanallanchis. Diosta munakusqanchis mana chiriyananpaqpas paymantan yachashanallanchis (Proverbios 2:1-5).
11. ¿Imaynan sientekunki Bibliapi yachachikuykunata entiendespa?
11 Bibliata estudiashallanki chayqa, imaymanatan yachanki jinan kusisqa sientekunki. Jesuspa iskay discipulonkunapas chhaynan sientekuranku Jesús wakin profeciakunata explicaqtin. Paykunan niranku: “¿Manachu ñanpi rimapayawaspanchis Diospa simin qelqaq nisqanta llapanta entiendechiwashaqtinchisqa sonqonchisraq llanllariran?”, nispa (Lucas 24:32).
12, 13. a) ¿Iman pasanman Diosta munakusqanchiswan? b) ¿Imatan ruwananchis munakuyninchis ama chiriyananpaq?
12 Jesuspa yachachisqanqa discipulonkunaq sonqontan kusichiran. Qanwanpas chaychá pasaran Bibliamanta yachayta qallarishaqtiykiqa. Chhaynapin Diosta reqsiranki munakuranki ima. Ichaqa manachá munankichu munakuyniyki chiriyanantaqa (Mateo 24:12).
13 Jehová Diosta munakushanallaykipaqqa yachashanallaykin Diosmanta Jesusmantapas, jinaspapas piensanaykin yachasqaykipi imaynata ruwayman churanaykipipas (Juan 17:3). Bibliata leespa otaq estudiaspan tapukunayki: “¿Imatan Jehová Diosmanta yachachiwan? ¿Imaynatan yanapawan Diosta astawan munakunaypaq?”, nispa (1 Timoteo 4:15).
14. ¿Imaynatan mañakuy yanapawanchis Diosta munakushanallanchispaq?
14 Amigoykiwanqa sapa kutillanmi rimanki, chhaynapin astawan amigontin kapunkichis. Sichus Jehová Dioswanpas sapa kutilla mañakuypi rimasun chayqa, astawanmi payta munakusun (leey 1 Tesalonicenses 5:17). Mañakuyqa Diospa regalonmi, chaymi sonqomanta paywanqa rimananchis (Salmos 62:8). Mañakuspaqa manan umanchismantachu repetinanchis, aswanpas sonqonchispi kaqtan willakunanchis. Sichus Bibliata estudiashallasun sonqomantataq mañakusun chayqa Jehová Diostan munakushallasun.
DIOSMANTA JUJKUNAMAN WILLAY
15, 16. ¿Imaynatan qhawarinki predicayta?
15 Jinaspapas Diospa amigon kashanallanchispaqqa creesqanchismantan jujkunaman willananchis. Diosmanta jujkunaman willayqa may sumaqmi (Lucas 1:74). Jesusmi llapan cheqaq cristianokunata kamachiran chayta ruwanankupaq, chaymi llapanchis Diospa gobiernonmanta allin willakuykunata willananchis. ¿Kasukushankichu chay kamachikuyta? (Mateo 24:14; 28:19, 20.)
16 Apóstol Pabloqa ancha allinpaqmi predicaytaqa qhawariran chaymi tupanachiran ancha valorniyoq kaqkunawan (2 Corintios 4:7). Diosmanta munayninmantawan jujkunaman willayqa ancha importante llank’aymi. Predicaspaqa Diostan servishanchis, payqa manan qonqanqachu chay ruwasqaykita (Hebreos 6:10). Jinaspapas jujkunatan yanapanki Dioswan amigontin kanankupaq. Chayta ruwasqaykiraykun qanpas uyariqniykikunapas wiñay kausayta tariwaqchis (leey 1 Corintios 15:58). ¡Manan juj llank’anaqa chhayna kusikuytaqa qowasunmanchu!
17. ¿Imaraykun usqhayta predicananchis?
17 Biblian willan ‘allin tiempopipas, sasa tiempopipas’ usqhayta predicananchis kasqanta (2 Timoteo 4:2). Runakunaqa yachanankun Diospa gobiernonmanta. Jinaspapas Biblian willan Diospa ‘jatun p’unchaynin qayllaykamushasqanta’ ‘tiemponpi chayamunantapas’ (Sofonías 1:14; Habacuc 2:3). Pisi tiempollamantan Diosqa Satanaspa kamachisqan pachata chinkachipunqa. Chaymi llapa runakunaman willamunanchis Dios serviyta decidinankupaq.
18. ¿Imaraykun cheqaq cristianokuna jujkunawan juñunakuspa Diosta adorananchis?
18 Diosqa munanmi cheqaq cristianokuna juñukuspa payta adorananchista. Chaymi Biblia nin: ‘Jujkuna-jujkunawan allintapuni reqsinakusun, chhaynapin kallpachanakusunchis astawan munanakunanchispaq allin ruwaykunatapas ruwananchispaqwan. Amapuni juñunakuyninchiskunatapas saqesunchu imaynan wakinkuna saqeshanku jinataqa, aswanpas astawanraq kallpachanakushasun; Diospa p’unchayninpas cercapiña kasqanrayku’, nispa (Hebreos 10:24, 25). Juñunakuykunamanqa manan faltakunanchischu, chaypin jujkuna-jujkunawan kallpachanakunchis.
19. ¿Iman yanapawasun hermanokunata munakunanchispaq?
19 Juñunakuykunapiqa allin amigokunatan tarinki. Paykunaqa Diosta servinaykipaqmi yanapasunki. Imaymana clase hermanokunatan reqsinki paykunaqa Diosta servinankupaqmi kallpachakunku, ichaqa pantaq runakunan kanku chaymi imapipas pantaqtinkuqa listo kashanayki perdonanaykipaq (leey Colosenses 3:13). Astawanqa allinkuna ruwasqankutan qhawarinayki. Chaymi yanapasunki paykunata munakunaykipaq Dioswanpas amigontin kanaykipaq.
‘CHEQAQ KAUSAYMAN’ AYPASUN
20, 21. ¿Iman ‘cheqaq kausay’?
20 Jehová Diosqa llapa amigonkuna kusisqa kausanankutan munan. Biblian willan jamuq tiempopiqa manaña kay tiempopi jinañachu kausay kananta.
21 Jamuq tiempopiqa manan 70 otaq 80 watakunallatachu kausasun aswanpas wiñaypaqmi kusisqa paraisopi kausasunchis, manañataq pipas onqonqachu. Chaytan Bibliapi nin ‘cheqaq kausay’, nispa. Chay kausayta qowananchispaqmi Diosqa prometewanchis, chayman aypananchispaqmi ichaqa kallpachakunanchis (1 Timoteo 6:12, 19).
22. a) ¿Imatan ruwananchis cheqaq kausayta chaskinanchispaq? b) ¿Imaraykullan cheqaq kausayta chaskisun?
22 ¿Imatan ruwananchis cheqaq kausayta chaskinanchispaq? ‘Allin kaqkunatan ruwananchis’ (1 Timoteo 6:18). Bibliapi yachasqanchistan kasukunanchis. Ichaqa chay kausayta chaskinanchispaqqa manan imachus ruwananchismantachu dependen aswanpas chay kausaytaqa chaskisun Diospa ‘ancha sumaq sonqo kaynillanpin’. Chaytan Diosqa junt’aq sonqo serviqninkunaman qonqa (Romanos 5:15). Jehová Diosqa maytan munashan chay regalo qoyta.
23. ¿Imaraykun kunan allinta decidinayki?
23 ¿Munasqanman jinachu Diosta adorashanki? Sichus reparakunki vidaykipi cambianaykiraq kasqanta chayqa, usqhaylla cambiay. Sichus Diospi confiasun, tukuypitaq kasukusun chayqa kay tukukuy p’unchaykunapin millay pachamanta pakaykuwasun. Chaymantataq paraisopi wiñaypaq kausayta qowasun. Sichus kunan allinta decidinki chayqa, aypankin wiñay kausayman.


text:
¿Testigo de Jehovacunaca picunataj canchij?
Chˈican chˈican llajtacunamanta, chˈican chˈican rimaita rimajcunami canchij. Tucuicunami shuj yuyailla tucushpa Bibliata quillcachij, Tucuita Ruraj Jehová Diosta adoranchij. Shinallataj Jesucristo causashca shinami causasha ninchij. Chaimantami cushicushpa Jesusta catijcuna canchij. Tucuicunami gentecunaman Bibliamanta, Diospaj Mandanamanta yachachingapaj tiempota surcunchij. Jehová Diosmanta, paipaj Mandanamanta huillashpa purijpimi ñucanchijtaca testigo de Jehovacuna nishpa rijsin.
Ñucanchij paginapi shujtaj ventanacunata ricui. Bibliata Internetpi rezai, mana cashpaca ñucanchij imata crishcata ricui o ñucanchij picuna cashcata rijsi.


text:
¿Imataq Diospa Gobiernun?
¿Ninkiman . . .
. . . shoquntsikchö katsinqantsiktatsuraq?
. . . juk igualatsikï kanqantatsuraq?
. . . ciëluchö gobiernu kanqantatsuraq?
BIBLIA YACHATSIKUNQAN
“Ciëluchö këkaq Dios, mana ushakaq gobiernuta churanqa.” (Daniel 2:44, Traducción del Nuevo Mundo.)
“Juk wamrantsikmi qomarquntsik, pëpa humbrunkunachömi gobiernuqa kanqa.” (Isaïas 9:6.)
¿IMANÖTAQ KËTA MUSYANQANTSIK YANAPAMÄSHUN?
Juk alli gobiernu karmi llapantsikta yanapamënintsikta puëdin (Isaïas 48:17, 18).
Ichikllachönam kushishqa y mana qeshyashpa mushoq munduchö kawakushun (Apocalipsis 21:3, 4, Teyta Diospa Mushoq Testamentun).
¿BIBLIA NINQANMAN CREISHWANTSURAQ?
Awmi, y këkunarëkur:
Diospa Gobiernun ruranampaq kaqtam Jesus rikätsikurqan. Diospa Gobiernun shamunampaq y munënin kë Patsachö rurakänampaq kaqta mañakuyänampaqmi Jesus qateqninkunata yachatsirqan (Mateu 6:9, 10). Jina rikätsikurqanmi mañakuyanqankuna imanö cumplikänampaq kaqtapis.
Jesus kë Patsachö këkarmi, mallaqëkaqkunata mikïnin qorqan, qeshyaqkunata kachakätsirqan y hasta wanushqa këkaq nunakunatapis kawaratsirqan (Mateu 15:29-38; Juan 11:38-44). Diospa Gobiernunchö mandakoq kanampaq karmi, tsë Gobiernu imëka allikunata nunakunapaq ruranampaq kaqta rikätsikurqan (Apocalipsis 11:15, Traducción del Nuevo Mundo).
Kë munduchö imëka pasakïkanqankunam rikätsikun Diospa Gobiernun ichikllachöna chämunampaq kaqta. Jesusmi willakurqan, Diospa Gobiernun kë Patsaman yamë kawakïta manaraq apamuptin, guërrakuna, mallaqë y Patsa kuyïkuna kanampaq kaqta (Mateu 24:3, 7, Traducción del Nuevo Mundo).
Tsë llapan pasakunqankunatam kanan witsan rikëkantsik. Tsëmi següru këkänantsik Diospa Gobiernun tsë llapanta ichikllachöna altsamunampaq kaqta.
KËTA TAPUKÏ
¿Imanöraq kawakï kanqa Diospa Gobiernunchö?
Respuestantaqa tarinki kë textukunachömi SALMU 37:29 y ISAÏAS 65:21-23 (Traducción del Nuevo Mundo).


text:
95 WILLAKUY
Imaynata Jesús yachachin
HUK kutinmi Jesusqa huk runata nin runamasinta munakunanpaq. Runan tapun: ‘¿Pin runamasiy?,’ nispa. Jesusqa yachanmi chay runaq yuyaykusqanta. Chay runaqa yuyaykun paypa llaqtanmanta, religionninmanta runakunalla runamasin kananpaqmi. Chay rayku yachasun Jesuspa imayna yachachisqanta.
Mayninpiqa rikch’anachiykunata willaspan Jesusqa yachachin. Chaytan ruwan. Huk rikch’anachiytan willan judío runamanta samaritano runamantawan. Ñan yachanchisña yaqa llapan judiokuna samaritanokunawan mana rimanakusqankuta. Kaymi chay rikch’anachiy:
Huk Kutinmi judío runa Jerusalenmanta Jericó llaqtaman risharan. Chaypin suwakuna maqaspa yaqa wañuchisqaku, qolqentapas suwasqaku.
Chayllamanmi judío sacerdote chay ñanninta risqa. Rikusqa maqasqa runata. ¿Imatan ruwasqa? Chinpallantan ripusqa. Chaymantan hamusqa religioso runa. Levitan karan. ¿Sayasqachu? Manan paypas sayasqachu chay runata yanapananpaq. ¿Rikushankichu sacerdotetapas levitatapas uray ñanpiña kasqankuta?
Qhawariy, pin maqasqa runawan kashan. Samaritano runan. Yanapashanmi kay judío runata. K’irinkunatan hanpishan. Chaymantan judío runata apan qorpachana wasiman, chaypi samaspa qhaliyananpaq.
Kay rikch’anachiyta willayta tukuspan, Jesusqa tapuqnin runata nin: ‘¿Mayqenninmi runamasin hina yanapan kay maqasqa runata? ¿Sacerdotechu, levitachu icha samaritanochu?,’ nispa.
Tapuqnintaq kutichin: ‘Samaritano, paymi allin runa karan maqasqa runawan,’ nispa.
Jesusmi nin: ‘Allintan kutichinki. Chay rayku qanpas huk runakunata yanapay chay samaritano hina,’ nispa.
Sumaqmi Jesuspa imayna yachachisqan. Ñoqanchispas askhatan yachasunman Bibliapi Jesuspa yachachisqanmantaqa, ¿riki?


text:
28 de agosto–3 de septiembre
EZEQUIEL 39-41
107 takiy, mañakuy ima
Qallarinapaj (3 minutosllapi)
BIBLIAMANTA SUMAJ YACHACHIYKUNA
“Ezequiel mosqoypi jina uj templota rikusqan” (10 min.)
Eze 40:2. Jehovata yupaychasqanchejqa tukuy imamanta nisqa aswan valorniyoj (w99-S 1/3 pág. 11 párr. 16).
Eze 40:3, 5. Jehovaqa cheqa yupaychaymanta imatachus nisqanta juntʼanqapuni (w07-S 1/8 pág. 10 párr. 2).
Eze 40:10, 14, 16. Jehová yupaychasqanchejta allinpaj qhawananpaj, kamachiykunasninman jina kausakunanchej tiyan (w07-S 1/8 pág. 11 párr. 5).
-
Sumaj yachachiykunata maskʼana (8 min.)
Eze 39:7. ¿Imaraykú nisunman pikunachus Diosta tukuy ima sajra kajmanta juchachajkuna, sutinta chʼichichasqankuta? (w12-S 1/9 pág. 21 párr. 2).
Eze 39:9. ¿Armagedón guerra pasajtin, imá kanqa nacionespaj armasninkuwan? (w89-S 15/8 pág. 14 párr. 20).
¿Imatá Jehovamanta yachakunchej kay semana Bibliata leespa?
¿Imastawan yachakunchej kay semana Bibliata leespa?
-
Bibliata leenapaj (4 minutosllapi): Eze 40:32-47.
SUMAJTA YACHACHINACHEJ
Ñaupaj kutipi parlarispa (2 minutosllapi): fg, 1 yachaqana párr. 1. ¿Sumaj willaykunata uyariyta munawajchu? nisqa videomanta parlariy, amataj rikuchiychu. Chantá folletota saqewaj.
Kutispa (4 minutosllapi): fg, 1 yachaqana párr. 2. Kutispa yachakuyta munananpaj jinallapuni parlariy.
Bibliamanta yachachispa (6 minutosllapi): fg, 1 yachaqana párrs. 3, 4.
CRISTIANO KAUSAYNINCHEJ
145 takiy
“¿Maykʼajtaj precursor auxiliar kayta atisunman?” (15 min.): Uyarejkunawan ukhunchanapaj. “Sabina atin chayqa noqanchejpis atisunman” nisqa videota rikuchiy.
Bibliamanta yachaqanapaj (30 min.): kr, 17 yachaqana, párrs. 1-9.
¿Imatá kunan yachakunchej, imatá qhepan semana yachakusun? (3 min.)
92 takiy mañakuy ima


text:
47 KAQ YACHACHIKUY
¿Kayllapiñachu Diospa piñakuynin punchaw?
PASAQ yachachikuypim runakunata sinchi parawan manaña chinkachinanmanta Jehova Diospa nisqanta yachamurqanchik ¿aw?... Diosqa chirapatam puyupi rikurichirqa chayta qawaspa runakuna paypa nisqanta ama qunqanankupaq. Yaqa chaynam Jesuspa qatiqninkunapas Jesusta tapukurqaku: “¿Ima señaltaq qawachinqa chayaramuspa kaypi kasqaykita chaynataq kay tiempopa tukupayninmantapas?”, nispa (Mateo 24:3).
Chayna tapukuptinkum Jesusqa kay pachapi imakuna qawanankumanta qatiqninkunaman willakurqa. Chay willakusqanman hina imapas kasqanta qawaspankum yachananku karqa chayaramusqanta utaq huk simipiqa hanaq pachapi kamachiqña kasqanta.
Chayta allinta yachanankupaqmi Jesusqa nirqaraq: “Qawariychik higos sachatawan wakin sachakunatapas. Chikllimuqta qawaspaykichikqa yachankichikmi tarpuy tiempo hichparamusqanta”, nispa. Arí, imaynam imapas chikllimuqta qawaspaqa yachanchikña tarpuy tiempo chayamunanta, chaynam Jesuspa willakusqankuna cumplikusqanta qawaspapas yachanchikña Diospa piñakuynin punchaw kayllapiña kasqanta (Lucas 21:29, 30).
Diospa munaychakuynin chayamunanpaqña kasqanta yachanapaqmi kay qawasqayki dibujokunapi sasachakuykuna kanan karqa. Tukuy chaykunata qawaspaqa yachanañam karqa Jesusqa kay pachapi gobiernokunata chinkachinanpaq hinaña kasqanta.
Sumaqta qaway 245 hinaspa 246 kaq paginapi dibujokunata chaymanta rimarinanchikpaq. Chay dibujokunaqa Mateo 24:6-14 hinaspa Lucas 21:9-11 nisqankunapi willakusqanman hinam kachkan. Chaymantapas qawaytaq sapa dibujopi numerokunata, chay numerokunaman hinam sapakamamanta yachasunchik. Chaynaqa yachaykusunyá Jesuspa willakusqankuna imaynata kunan cumplikusqanmanta.
1) Jesusmi nirqa: “Qamkunaqa uyarinkichikmi guerrakunamanta hinaspa guerrakuna kasqanmanta [...]. Huk nacionmi peleanqa huk law nacionwan chaynataq huk gobiernopas huk law gobiernowan”, nispa. ¿Uyarirqankichu maypipas guerrakuna kasqanta?... Enteron pachapi punta kaq hatu-hatun guerram karqa 1914-1918 watakama, iskay kaq hatu-hatun guerrañataqmi karqa 1939-1945 watakama. Puntakunataqa manam chayna hatu-hatun guerrakunaqa karqachu, kunanmi ichaqa sapa kuti uyarikun televisionkunapi hinaspa radiokunapi.
2) Jesusqa nirqataqmi: “Kanqam kaypi chaypi muchuykuna”, nispa. Ichapas yachankiña achka runakuna mikuymanta llumpayta ususqankuta. Waranqantin runakunam sapa punchaw yarqaymanta wañullachkanku.
3) Chaymantapas Jesusqa nirqam: “Kanqam [...] kaypi-chaypi unquykuna”, nispa. Qayninpa watakunam gripe española nisqanku unquywan 20 millon runakuna wañukurqaku. Kunanqa sida nisqanku unquywanmi aswan achka runakunaraq wañullachkanku. Chaymantapas cancer unquywanmi utaq huk rikchaq unquykunawanmi waranqantin runakuna wañullachkanku.
4) Jesusqa kaytapas nirqam: ‘Kanqam kaypi-chaypi terremotokuna’, nispa. ¿Imataq terremotoqa?... Chayqa allpa pachapa manchakuypaqta kuyusqanmi, chayna kuyuptinmi wasikuna tuñiptin runakuna wasipa ñitisqan wañullanku. 1914 watamantapacham achka terremotokuna karqa. ¿Uyarirqankichu chayna terremotokunamanta?...
5) Jesuspa nisqanman hinaqa ‘tukuy mana allinkunapas yapakunantaqmi’ karqa. Chaymi maypiñapas maqakuq piña runakuna hinaspa suwa runakuna runamasinkuta ñakarichichkanku. Manam ñawpaqkunataqa anchachu karqa chaykunaqa.
6) Chaymantapas Jesusqa nirqataqmi: “Diospa munaychakuyninmanta kay sumaq willakuymi willakusqa kanqa enterollan kay pachapi llapallan nacionpi runakuna yachanankupaq, chayñam tukuy imapas tukunqa”, nispa (Mateo 24:14). Kay ‘sumaq willakuymanta’ ña yachaspaykiqa runamasikimanmi willakunayki. Chayta ruwaspaqa kay willakuy cumplikunanpaqmi yanapakunki.
Achka runakunam ninku kay rimamusqanchik sasachakuykunaqa ñawpaqkunatapas kasqanta. Ichaqa manam haykapipas chayna llumpa-llumpay sasachakuyqa enteron allpa pachapiqa karqachu. Hinaptinqa, ¿imatataq chaykunawan musyakuchwan?... Kay pachapi tukuy mana allinkuna tukunanpaqña kasqantam hinaspa sumaq huertapi kawsakuy kayllapiña kasqantam.
Jesusqa tukuy chaykunamanta willakuspanpas nirqataqmi: “Hinallayá Diosta mañakuychik ayqinaykichik punchaw ama paranan hinaspa chirinan tiempopi [...] kananpaq”, nispa (Mateo 24:20). ¿Imanasqataq chaynata nirqa?...
¿Imataq kanman pipas paranan hinaspa chirinan tiempopi ima ñakariymantapas lluptinan kaptinqa?... Llumpaytachá sasachakunman utaq wakinpiqa wañuytapas tarillanman. Mayna llakikuypaqya kanman imapas ruwayllanpi kasqanrayku puntamantaraq mana lluptispan wañuyta tariyninqa ¿aw?...
Hinaptinqa, ¿ima niytataq Jesusqa munachkarqa ayqinapaqqa ama paranan hinaspa chirinan tiempotaraq suyanamanta rimaspanqa?... Diospa piñakuynin punchawtaraq ama suyaspa kunanmantapuni Jehova Diosta servinanchiktam. Chay punchawtaraq suyaspaqa manam allinchu kasun. Noeypa tiemponpi runakuna hinachá willasqaña kaspapas mana kasukusqanchikrayku wañuypi tukusun.
Qatiqnin yachachikuypim rimasunchik Armagedonwan sutichasqa Diospa piñakuynin punchaw tukuruptin payman sunqu runakunapaq kay pachapi ima kananmanta.
Diospa piñakuynin punchaw kayllapiña kasqanmantapas rimachkanmi 2 Timoteo 3:1-5 hinaspa 2 Pedro 3:3, 4.


text:
Windows kaqpi
Sichus wak suyuman utaq llaqtaman kuyunki, llaqta tupachiyniyki tikray Tiendapi rantiypaq qatinki. Huchuy willakuy: Aswan rurukuna rantisqa Windows Tiendamanta huk llaqtapi mana wak suyupi llamkanchu. Kay Xbox Live Gold chaymanta Groove Music Pass, llamkanakuna, pukllaykuna, takiy, peliculakuna chaymanta TV programakuna yapan.
Llaqtayki Windows kaqpi tikraypaq, maskana tawak’uchupi, qillqay Llaqta, chanta akllay Suyuyki utaq llaqtayki tikray.
Uran Suyu utaq llaqta, musuq llaqtayki akllay.
Kikin llaqtayki sapa pachata watiqmanta tikrayta atikunki.
Tienda web kitipi
Sichus wak suyuman utaq llaqtaman kuyunki, llaqta tupachiyniyki tikray Tiendapi rantiypaq qatinki. Huchuy willakuy: Aswan rurukuna rantisqa Windows Tiendamanta huk llaqtapi mana wak suyupi llamkanchu. Kay Xbox Live Gold chaymanta Groove Music Pass, llamkanakuna, pukllaykuna, takiy, peliculakuna chaymanta TV programakuna yapan.
Kawsarichiy Windows Tienda, urayman suchurichiy uray rapipa sikinman.
Simi tupanata akllay chaymanta musuq simi – tupaq llaqtawan chikllay.
Kikin llaqtayki sapa pachata watiqmanta tikrayta atikunki.
Xbox Live Yupay
Kaypi imayna llaqtata Xbox Live yupayniyki tikraypaq.
Xbox Live kaqpi llamkayta qallarinki Yupay migracion rapi.
Akllay Qatiq, chanta llaqtata, chanta Uyakuni.


text:
YACHACHINA 3
¿Ciertu can, ima Biblíap alli noticiasnin Yayamanta amuncu?
1. ¿Pi can autor Bibliamanta?
Alli noticias, ima Ashpapi únay unáypaj caúsaj ’riycu, Bibliapi taricun (Salmo 37:29). Biblia 66 libritus apin. Yaya Bibliát escribichíypaj 40 ckaris fielesta ajllara. Huámaj pishcka librusta, Moisés, na 3.500 huatas escribera, y huasa libru, 1.900 huatas, apostul Juan escribera. Biblia yachachisckanta Yayamanta amun. Pay espíritu santun utilisara, escribejcunaan Bibliamanta comunicacúypaj (2 Samuel 23:2). Cá ckaris Yáyap pensamientusninta escriberancu, y mana paycúnap pensamientusnincuta. Chayraycu, Jehová autor Bibliamanta can. 2 Timoteo 3:16 y 2 Pedro 1:20, 21 léey.
2. ¿Imajchus seguros tiaycu, ima Biblia nisckanta ciertu can?
Biblia unaymanta nin imaina ámoj pacha caj ’rin, chayraycu yachaycu ima Yayamanta amun, nima humanus chayta mana ʼruayta atincu (Josué 23:14). Yaya túcuy atiyniojlla, chayta ʼruayta atin. Isaías 42:9 y 46:10 léey.
Si suj libru Yayamanta amun, ancha súmaj cananta suyacun. Ashca ckalluspi, ancha ancha ashca Biblias reparticorancu. Aunque ñaupamanta can, cienciaan de acuerdu tían. Astaanpas, 40 escribejcuna mana sujuan sujuan contradecicuncu. * Astaanpas, sapa suj paginasninpi Yáyap munayninta ckaachin y cunancama géntep causayninta sumajyachiyta atin. Chayraycu, ancha ashca persunas seguros tiancu ima Biblia Yáyap ʼRimaynin can. 1 Tesalonicenses 2:13 léey.
3. Biblia, ¿imát yachachin?
Biblia alli noticiasta yachachin, ’riman Yáyap súmaj propositunmanta humanidárpaj. Niaycu ima huámaj ckari oportunidarta chincara causáypaj Ashpapi suj jardín ina ’ruascka, yachachinpas imaina Ashpa cutis jardín ina ʼruascka caj ’rin. Revelación (Apocalipsis) 21:4, 5 léey.
Yáyap ʼRimaynin apin leyes, principius y consejus. Niaycupas imaina Jehová persunasuan cara, y chayna, cualidaresninta ckaachiaycu. Chayna, Biblia payta ʼrejsiyta yanapaaycu. Astaanpas, yachachiaycu imaina yanasusnin cayta atiycu. Salmo 19:7, 11; Santiago 2:23, y 4:8 léey.
4. Bibliát unanchayta, ¿ima yanapasuyta atin?
Cá folletu yanapaaycu Bibliát unanchanaycúpaj, yachachin imaina Jishu yachachera. Jishu suj testu Bibliamanta leera, chaymantá unanchachera, chayna Yáyap ’Rimaynin ninasckanta yachachera. Lucas 24:27, 45 léey.
Si únay unáypaj causayta munanqui, astaan Yayamanta y alli noticiasmanta ima pay nockaycúpaj apin yachanayqui tían. Huaquin vecinus caymanta mana interesapucun y sujcuna piñacuncu. Pero ama sackeychu ima chá persunas nisckancuan desanimasunanta. Ckam Yayamanta aprendes séguiy. Juan 17:3 léey.
^ párr. 7 Ckáay libru La Biblia... ¿la Palabra de Dios, o palabra del hombre?


text:
Lunes 23 octubre
Iñiyninchikmanta mana karunchasqa kananchikpaq (Heb. 2:1).
Jehova Diospi hinaspa Jesucristopi yuyaymanaymi yanapawasun iñiyninchikpi allin yuyayniyuq kanapaq hinaspa allinta takyananchikpaq (Heb. 5:14; 6:1). Jehova Diospi mana anchata yuyaymanaspaqa as-asmantam karunchakuyta qallaykuchwan hinaspam paywan amistadninchiktapas yanqacharuchwan (Heb. 3:12). Jesucristom niwarqanchik, bibliapa yachachisqanta sunqumanta mana kasukuspaqa “kay pachapi afanakuykunawan, quri qullqi maskaywan hinaspa aycha kusichiykunawan” sunqunchikta suwarachikunanchikmanta. Chaywanqa Jehova Diosmantam karunchakuruchwan (Luc. 8:14, 15). Chaymi ancha allin kanman, bibliapa yachachisqankunapi sapa punchaw yuyaymanaspa Jehova Diosta astawan riqsiyninchik. Chayta ruwaymi kallpanchawasun Jehova Diospa sumaq kayninkunata qatipakunanchikpaq (2 Cor. 3:18). Hinalla kallpanchakuspanchikqa wiña-wiñaypaqmi Jehova Diosmanta astawan yachasun ¡Mayna sumaqmi chayqa kanqa! (Ecl. 3:11). w15 15/10 4:13, 14
Martes 24 octubre
Yachankim yachayniyuq kayqa miski hina kasqanta. Chayta tariruptikiqa hamuq tiempopim allinnikipaq kanqa (Prov. 24:14).
Tayta-mamakunaqa munankuchá warmankuna Jehova Diospa amistadnin kanankutaqa. Jehova Diosqa corregispa allinta uywanaykichikpaqmi warmaykichiktaqa makikichikpi churarqa (Efes. 6:4). Chaymi kallpanchakunayki bibliamanta sapa kuti yachachinaykipaq. Kaypi yuyaymanay. ¿Imanasqataq warmaykikunataqa colegioman rinankupaq kachanki? Chaypi yachasqanku kawsakuyninkupi yanapananta yachaspaykim. Jehova Diosmanta yachasqankuqa allin tanteowan kawsakunankupaqmi warmaykikunataqa yanapanqa. Chaymi astawanraq yanapanayki mana haykapipas saqispa huñunakuyman hinaspa hatun huñunakuyman rinankupaq, chaynataq wasipi kaqkunawan Diosta yupaychasqaykichikpi kanankupaqpas. Yachachinaykitaqmi Jehova Diosmanta imanasqa willakunankumantapas. Jesusta qatipakuspayá warmaykikunata yanapay lliw runakunaman bibliapa ima nisqanmanta willakunanpaq. w15 15/11 2:6
Miercoles 25 octubre
Llapa qaripa umanqa Cristom, warmipa umanñataqmi qari, Cristopa umanñataqmi Dios (1 Cor. 11:3).
Jehova Diosmi qaritaqa akllarqa ayllun ukupi nanachikunanpaq. Kaywanqa manam nichkanchu munasqanman hina ayllunta kamachinanmantachu. Qusakunaqa warminkupa imapas ruwasqankutaqa allintam chaninchananku. Chaytapas bibliaqa yachachinmi (1 Ped. 3:7). Chaynaqa, ¿imaynatam chaninchanmanku? Qusaqa warminpa imanpas mana kasqanta qawaykuspanmi qunan, sichum atikuptinqa qunmantaqmi imapas munasqankunata. Bibliapiqa nintaqmi: ‘Cristom iñiqkunata kuyaspan paykunapaq entregakurqa, chaynayá qusakunapas warmikichikta kuyaychik’, nispa (Efes. 5:25). Jesusqa qatiqninkunata llumpa-llumpayta kuyasqanraykum wañuymanpas chayarqa. Sichum qusakunapas Jesusta qatipakuspanku warminkuta kuyaptinkuqa, warminpas mana sasachakuspallantaqmi qusanta astawan kuyanqa, hinaspapas tanteasqankunapim yanapanqa (Tito 2:3-5). w15 15/11 4:6, 7


text:
22 WILLAKUY
¿Imatan sucursalkunapi ruwakun?
Betelkunapi llank’aq Testigokunaqa nacionninkupi otaq huk nacionkunapi predicación aparikunanpaqmi llank’anku. Wakinmi llank’anku qelqakunata t’ikraspa, fabricakunapi qelqakunata ruwaspa, waqaychaspa ima otaq grabacionkunata, videokunata ruwaspa, hukkunapipas.
Sucursalmanta Encargakuqkunan llank’ayta qhawarinku. Umalliq T’aqan allin preparasqa kinsa otaq más umallikunata akllan sucursalkunapi llank’ayta umallinankupaq. Paykunan Umalliq T’aqaman willanku qhawarisqanku llaqtakunapi llank’ay imayna aparikusqanta, ima sasachakuykuna kasqantapas. Chayman hinan Umalliq T’aqa ruwamun qelqakunata, huñunakuykunapaq hatun huñunakuykunapaqpas discursokunata. Yaqa sapa watanmi sapanka sucursalman rin Umalli T’aqaq rantinpi watukuq chaypi llank’ayta qhawarinanpaq, Encargakuqkunata yanapananpaq ima (Proverbios 11:14). Visitasqan semanapin hatun huñunakuy aparikun, chaypin Umalli T’aqaq rantinpi watukuqqa huk discursota qon chay llaqtapi iñiqkunata kallpachananpaq.
Iñiq t’aqakunatan yanapanku. Sucursalkunapin qhawarinku huk iñiq t’aqakunata kichakunanpaq. Chaypin qhawarinku precursorkunaq, misionerokunaq, iñiq t’aqakunata watukuq umallikunaq llank’ayninta. Chaypin hatun huñunakuykuna aparikunanpaq, Huñunakunapaq Wasikuna ruwaytapas qhawarinku. Chaymantan llapa iñiq t’aqakunaman qelqakunata apachimunku. Sucursalkunapi tukuy llank’aykunaqa predicación allinta aparikunanpaqmi ruwakun (1 Corintios 14:33, 40).
¿Imaynatan Sucursalpi Encargakuqkuna yanapanku Umalliq T’aqata?
¿Imakunatan ruwakun sucursalpi?


text:
QARANPI KAQ YACHACHIKUY | ¿ALLINRAQCHU ALLIN KAQKUNATA RUWAYQA?
Llullakuyqa llapallanchikpaqmi mana allin
Sudáfrica nacionmanta Samantha sutiyuq warmim nin: “Achka kutipim llullachakuyqa yanapasunki mana pinqaypi qipanaykipaq”, nispa.
¿Allinchu chay ruway qampaq? Yaqa llapanchikmi achka kutipi yaqa chayna sasachakuypi tarikurqanchik. Ichaqa llullakusqanchik utaq mana llullakusqanchikmi qawachinqa imayna runa kasqanchikta. Wakinpim ichapas runapa qayllanpi allin qipayta munasqaykirayku mana allin ruwasqaykimanta llullakuyta munawaq. Tiempopa risqanman hinam ichaqa, huchaykita riqsikunayki kanqa imam kaq yachakuruptin. Qatiqninpiyá qawasun llullakuy ima mana allinkuna apamusqanmanta.
LLULLAKUYQA RIQSINAKUSQAYKIMANTAM KARUNCHASUNKI
Piwanpas allin amistad kanapaqqa confianzapaqmi hapinakunanchik. Ichaqa manayá riqsinakusqanchik horallachu chayna amistadqa kasun. Aswanqa tiempopa risqanman hina imam kaqta willanakusqanchikrayku hinaspa allinninpaq imatapas ruwasqanchikraykum. Amistadnikita llullakuruptikiqa utaq ima mana allinta ruwaruptikiqa qanmantam karunchakurunman. Sasañam kaqmanta amistad kayqa.
¿Haykallapipas amistadniki llullakusurqankichu? Chayna kaptinqa mayna hukmanyasqach qiparurqanki. Qawamusqanchikman hinam llullakuyqa allin amistadkunatapas karunchachin.
LLULLAKUQKUNAWAN KASPAYKIQA LLULLAKUYTAM YACHARUWAQ
Robert Innes sutiyuq profesormi nirqa, ‘llullakuqkunawan amistad kaqkunaqa llullakuy yachasqankumanta’ (Profesor de Economía de la Universidad de California). Llullakuyqa ratakuq unquy hinam. Piwanpas llullakuq kaqwan unay tiempo kaspaqa pay hina llullakuytam qallaykuchwan.
¿Imatam ruwachwan mana hukkuna hina llullakuyta qallaykunapaq? Chaypaqqa bibliam yanapawasun qatiqninpi sumaq yachachikuyninkunawan.


text:
Imakuna Ñawinchaq Lista llamkanamanta Microsoft Edge kaqman kuyuy
Huk huñunasqa ñawinchaq listata Microsoft Edge kaqpi kan, kay musuq maskana Windows 10 kaqpi. Sichus Ñawinchaq Lista llamkana Windows 8.1 kaqpi ruwasqanki chaymanta Windows 10 kaqman kawsachisqanki, imakuna ñawpa llamkanamanta Microsoft Edge kaqman kuyuy.
Ñawinchaq Lista llamkanapi, huk imata akllay Microsoft Edge kaqpi kichaypaq.
Kay ruwasqaña maskanaq moturnin Microsoft Edge kaqpi tikray
Microsoft Bing huk allichasqa maskana yapaypaq Microsoft Edge kaqpi Windows 10 kaqpi nin. Takyachichkan Bing ruwasqaña maskana motorniyki hina qamta ninki:
Chiqan tupanakuna Windows 10 llamkanakunaman, chiqaq utqhay llamkanakunaykiman ruwachkanki.
Aswan chaniyuq yachariykuna Cortana kaqmanta, sapalla digital yanapakuyniyki.
Seu historial de navegación é a información que Microsoft Borde lembra – incluíndo contrasinais, información que introduciu nos formularios e sitios que visitou – e almacena nun PC mentres navega na web.
Para ver o seu historial de navegación, seleccione Hub> Historial. Para borrar-lo, seleccione Borrar historial, escolla tipo de datos ou ficheiros que quere eliminar do seu PC, a continuación, seleccione Borrar.
Microsoft Yaykuna metudu ruwaqta (IME) ruway qillqaypaq Asia Oriental Simikunapi PC kaqniykipi churasqanki.
Paña clicta ruway kay yaykuna metudu indicadorpi tikraypaq yaykuna mudukunata, kay IME p’uqana utaq aswan IME tupachiykunata kichay. Aswan simikunapaq, aswan akllanakuna tiyanki, simip’anqap llamkananta kaqhina Japonéspi.
Mayk’aq huk web kiti watikunki chayta llamkayta qallariy munanki, Microsoft Edge tapun sichus ruwaq sutiyki chaymanta yuyasqa kichanayki munanki. Qatiq pacha kitita watikunki, Microsoft Edge yupaypa willayniykipi qillqachkan tukukun.
Tinkisqakuna Bluetooth uyarina dispositivukunaman chaymanta mana alambreyuq qawanakunaman allichay
Bluetooth uyarina
Sichus ñitichkan kay Tinkiy ñitina ruwana chawpipi mana dispositivoyki tarinchu, ruway qatiyta:
Chiqaqchay Windows dispositivoyki Bluetooth yanapakun chaymanta kayta kawsarichin. Huk Bluetooth ñitinanta ruwana chawpipi rikunki.


text:
Kumunista Maniphistu
Kumunista Maniphistu, Kumunista partidup maniphistun (Kommunistisches Manifest) nisqaqa Karl Marx, Friedrich Engels sutiyuq kumunista nisqa partidup kamaqnin kaq runakunap qillqasqan maniphistu nisqam, 1848 watapi London llaqtapi. Chaypiqa kumunismu nisqa kukuchimantam rimanku. Tukuy mama llaqtakunapi kaq llamk'aqkunatam (prulitaryu nisqakunatam) qayakunku huñunakunankupaq kumunista partidupi.
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Kumunista Maniphistu.
- Marx, Engels: Partido comunistamanta willachin I. Europa mama llaktapi shuk llantu kutin kallpakun: Chayka comunismo llantumi. ... Tukuy mama pachapak llaktakunamanta proletariokuna, tantarishunchik! Kumunista maniphistu, kichwa rimayman t'ikrasqa.


text:
23 KAQ YACHATSIKÏ
¿Imanötaq publicacionkunata qellqayämun y juk idiömaman tikratsiyämun?
‘Alli Willacuy llapan marcacunaman, naciuncunaman, tucuyläya castacunaman y tucuyläya parlay parlagcunaman’ chänanrëkurmi, 750 idiömakunapitapis maschö publicacionkunata jorqayämö (Apocalipsis 14:6). ¿Imanötaq tsëläya trabäjukunata rurayä? Më tsë nacionpita publicacion qellqaqkunapa y atska juk idiömaman tikratseqkunapa yanapakïninwanmi, pëkunaqa llapampis Testïgum kayan.
Puntataqa ingleschömi publicacionkunata qellqayan. Jehoväpa Testïgunkunata Pushaqkunam, Estädus Unïduschö Publicacion Qellqaqkunapa rurëninkunata rikäyan. Y pëkunanam tsë nacionchö y wakin sucursalkunachö imata qellqayänampaq kaqta dispuniyan. Y më tsëpita yanapakoqkuna kayanqanmi yanapakun tukïläya y tukï costumbriyoq nunakunapaq publicacionkuna yarqamunampaq.
Juk idiömaman tikratseqkunamanmi qellqayanqanta apatsiyan. Tsë qellqaqkunapaq llapampis allina kaptinqa, entëru Patsachö këkaq juk idiömaman tikratseqkunamanmi apatsiyan, y pëkunanam tikratsiyan, revisayan y alli yarqunampaq rikäyan. Y ‘rasumpa kaqta rikätsikoq palabrakunata’ akrayan y ingles ninqannölla idiömankunaman tikratsiyan (Eclesiastes 12:10).
Computadörakunam ras rurayänampaq yanapakun. Computadöraqa manam juk publicacionta qellqaqnö o juk idiömaman tikratseqnöqa rurantsu. Peru tsënö karpis, computadörachöqa diccionariukuna y tukï yanapakïkunam kan. Testïgukunaqa rurayashqa kayä Sistema Electrónico de Edición Plurilingüe (MEPS, ingleschö qallanan letrankuna) nishqantam, tsëpa yanapakïninwanmi atska pachak idiömaman tikratsiyanqanta fötukunatawan shumaq acomodayan y tsëpitanam imprimiyänampaq listuta jaqiriyan.
¿Imanirtaq tsëläya trabäjukunata rurayä, juk idiömata ichik waranqallapis parlëkäyaptin? Porqui Jehovä Diosqa munam ‘llapan nunacuna salbacuyänanta, y rasonpa caq yachatsiquicunata musyayänantam’ (1 Timoteu 2:3, 4).
¿Imanötaq publicacionkunata qellqayämun?
¿Imanirtaq atska idiömakunaman tikratsiyämö?


text:
¿Wiñaypaj munanakuyta atinkumanchu?
“Munakoyqa nina brasas jina kʼajarin, sinchʼi nina larway jina.” (CANT. 8:6.)
1, 2. ¿Pikunataj Cantares libromanta mayta yachakunkuman, imaraykutaj? (Patapi kaj dibujota qhawariy.)
NOVIOWAN noviawan qhawanarikuspa asipayanarikusqankupi tʼukurina. Tukuy mayta munanakusqankuta rikunku. Casarakunankupaj umallirichej hermanoqa paykunata qhawariytawan, ajinallatapunichus manachus munanakunankuta tapurikun. Uj qhariwarmi purajmanta munanakun chayqa, ima chʼampay kajtinpis ujchasqallapuni kanqanku. Llakikunapaj jinataj ashkha qhariwarmis chayta mana ruwankuchu. Chayraykutaj ashkha runas qhariwarmi kajkuna wiñaypaj munanakuyta atisqankutachus, manachus tapukunku.
2 Rey Salomonpa tiemponpiña qhariwarmi kausaypi cheqa munakuy mana ancha rikukojchu. ¿Imaraykutaj? Salomón nerqa: “Waranqa qharismanta uj kʼata allin runallata tarerqani. Allin warmitarí tukuy warmis ukhumanta mana ujllatapis allintaqa tarinichu. Kayllata tarini: Diosqa runata cheqanta ruwanampaj ruwarqa; chaywampis runasqa ashkha mana allin imasta maskʼakorqanku”, nispa (Ecl. 7:26-29). Salomonpa tiemponpeqa waj llajtayoj warmis israelitaswan khuska tiyakoj kanku, chay warmisqa Baal lantita yupaychaj kanku, millay kausayniyojtaj karqanku. Chayraykutaj chay warmis jina, israelitaspis ruwayta qallarerqanku. Salomonqa niraj Eclesiastés librota qhelqashaspa, 20 watas ñaupajta uj takiyta qhelqarqa, chay takiytaj mayta munanakoj qharimanta, warmimantawan parlan. Chay takeyqa Bibliapi kashan Cantares sutiwan. Chay libro imatachus nisqanmantaqa casarasqa kajkuna, soltero kajkunapis mayta yachakusunman. Imaraykuchus chay libroqa imaynachus cheqa munakuy kasqanta yachanapaj, imaynatachus chay munakuyta rikuchinapaj ima yanapawanchej.
CHEQA MUNAKOYQA KANPUNI
3. ¿Imaraykutaj uj qhariwan uj warmiwan mana uj tiempollatachu munanakuyta atinku?
3 (Cantares 8:6 leey.) Wakin Bibliasqa munakuy “Señorpa ninan jina” kasqanta ninku. ¿Imaraykutaj ajinata ninku? Imaraykuchus Jehovaqa payman rijchʼakojta ruwawarqanchej, chayraykutaj munakuyta rikuchiyta atinchej (Gén. 1:26, 27). Jehovaqa, ñaupaj kaj qharita ruwaytawan uj kʼachita warmita ruwaporqa. Adán, ñaupaj kutirayku Evata rikuspa, may kusiywan munakusqanta rikucherqa. Evapis qosanman qayllaykuytachá munarqa. Imaraykuchus Jehovaqa payta Adanpa wajtanmanta ruwarqa (Gén. 2:21-23). Jehová payman rijchʼakojta ruwawasqanchejrayku munakuyta atinchej, chayraykutaj uj qhariwan uj warmiwan munanakusqankoqa mana uj tiempollapajchu, manaqa tukuy kausayninkupaj.
4, 5. ¿Imamantataj Cantares libro parlan?
4 Cantares libroqa, uj qhariwan uj warmiwan imaynatapunichus munanakuyta atisqankuta rikuchin. Chay libropeqa, ovejasta michej waynamanta, Sunem chayri Sulem llajtayoj kʼachita sipasmanta ima parlan. Chay sulamitaqa hermanosninpa uva huertasninpi llankʼasharqa, chay huerta qayllapitaj Salomón, soldadosnin ima kasharqanku. Salomón chay sipasta rikuytawan, payman pusanankuta soldadosninman nerqa. Payman pusajtinkutaj chay sipasta may kʼachita kasqanta nerqa, ashkha regalostataj qorqa. Chay sipastaj, ovejasta michej waynata munakusqanta, payllawan kayta munasqanta ima rikucherqa (Cant. 1:4-14). Ovejasta michej waynaqa, munakusqan sipasta maskʼaspa Salomón kasharqa chaykama rerqa. Munasqan sipaswan tinkuspataj, munanakusqankuta may kʼachita palabraswan ninakorqanku (Cant. 1:15-17).
5 Salomonqa Jerusalenman kutipushaspa chay sipasta pusarqa. Ovejasta michej waynataj qhepankuta rerqa (Cant. 4:1-5, 8, 9). Salomonqa tukuy imata ruwarqa chay sipaspa sonqonta suwayta munaspa, nitaj aterqachu (Cant. 6:4-7; 7:1-10). Chayrayku chay sipasta wasinman ripojta saqerqa. Chay sipastaj munakusqan waynaman nerqa: “Usqhayta tʼiju[muy] ari, munasqáy; taruka jina”, nispa (Cant. 8:14).
6. ¿Imaraykutaj Cantares libropi mana yachayta atillanchejchu pichus parlashasqanta?
6 Salomonpa qhelqasqan takeyqa “tukuy takiykunamanta aswan sumaj takiy” kasqanta nikun (Cant. 1:1). Salomonqa chay takiyta qhelqashaspa may kʼachituta qhelqayta munasqanrayku mana willarqachu pikunachus parlashasqankuta. Chayrayku wakin kutis mana yachayta atillanchejchu pichus parlashasqanta. Jinapis reparayta atinchej pichus parlashasqanta imatachus nisqankupi. *
“MUNAKUYNIYKEQA VINOMANTAPIS ASWAN MISKʼI”
7, 8. Ovejasta michej waynawan, chay sipaswan, ¿imaynatá munakuyninkuta rikuchinakorqanku? Sutʼinchay.
7 Ovejasta michej waynawan chay sipaswanqa kʼacha palabraswan ‘munakusqankuta’ ninakorqanku. Ichapis chay ninakusqankoqa uj jina rijchʼawasunman. Imaraykuchus chay takiy qhelqakusqanmanta 3.000 watasña kashan. Chantapis paykunaj costumbresninkoqa mana kay tiempopi jinachu karqa. Jinapis entiendeyta atisunman imaynatapunichus munanakusqankuta. Sutʼincharinapaj, ovejasta michej waynaqa munakusqan sipasman nerqa: “Ñawisniykeqa ulinchusman rijchʼakun”, nispa (Cant. 1:15). Chay sipaspis paymanta nerqa: “Ñawisnenqa [...] ulinchus jina [chayri palomas jina] lechewan mayllasqa jina”, nispa (Cantares 5:12 leey). Chay sipasqa, munasqan yana ñawi kasqanrayku, lechepi mayllakoj palomaswan ñawinta kikincharqa.
8 Ovejasta michej waynawan chay sipaswanqa mana kʼachitu rijchʼayniyoj kasqankuraykullachu munanakorqanku. Chay waynaqa chay sipasta munakoj miskʼi simiwan wajkunata parlapayasqanrayku (Cantares 4:7, 11 leey). Chayrayku chay sipasman nerqa: “Simiykimantaqa abeja miskʼi tʼakakamun. Qalluyki urapeqa abeja miskʼiwan, lechewan kashan”, nispa. Chay waynapajqa munakusqan sipaspa parlasqan uj sumaj miskʼi jina, leche jinataj karqa. Chantapis chay wayna nillarqataj: “Qanqa kʼachitapuni kanki, munasqetáy. Qampeqa manapuni ima mana allimpis kanchu”, nispa. Ajinata nisqanqa rikuchin chay wayna chay sipasta mana kʼachita kasqanraykullachu munakusqanta, manaqa kʼacha kaykunasniyoj kasqanrayku.
9. 1) Qhariwarmi kajkuna, ¿imayna munakuytataj rikuchinanku tiyan? 2) ¿Imaraykutaj casarasqa kajkuna munakuyta rikuchinakunanku tiyan?
9 Kay tiempomanta casarasqa cristianospajqa, casarakoyqa mana papelpi firmaykuyllachu. Astawanpis paykunaqa cheqamantapuni munanakusqankuta rikuchinku. Chantá, ¿imaynataj chay munakuy? ¿Biblia nisqanman jina wajkunata munakunchej chay munakuychu? (1 Juan 4:8.) ¿Familianchejman munakuyta rikuchinchej chay munakuychu? ¿Amigosninchejman rikuchinchej chay munakuychu? (Juan 11:3.) Chayrí, ¿uj qhari uj warmiman munakuyta rikuchisqan munakuychu? (Pro. 5:15-20.) Qhariwarmi kausaypeqa tukuy kay munakuykuna rikukunan tiyan. Chayrayku qhariwarmi kajkuna ashkha ruwanasniyoj kaspapis parlasqankupi, ruwasqasninkupi ima, chay munakuyta rikuchinakunanku tiyan. Ajinata ruwanqanku chayqa ujchasqas, kusisqas ima kanqanku. Wakin suyuspeqa tatas ajllanku wawasninku pikunawanchus casarakunankuta. Ajina kajtinpis may allin kanman qhariwarmi kajkuna, rejsinakusqankuman jina munakuyninkuta rikuchinanku. Ajinamanta astawan munanakonqanku, astawan ujchasqataj kanqanku.
10. Purajmanta munakuyta rikuchinakunanku, ¿imaynatá casarasqa kajkunata yanapanman?
10 Casarasqa kajkuna munakuyninkuta rikuchinakunku chayqa, astawan ujchaykukunku. Cantares libro nisqanman jina, Salomón chay sipasman nerqa: “Jaluchustaqa qorimanta ruwapus[qayki], qolqewan kʼachanchasqata”, nispa. Chantapis ‘killa jina kʼachita, inti jina kʼancharishaj’ ima kasqanta nillarqataj (Cant. 1:9-11; 6:10). Chaywanpis chay sipasqa ovejasta michej waynata munakorqa. ¿Imataj chay sipasta yanaparqa munakusqan waynata mana wasanchananpaj? (Cantares 1:2, 3 leey.) Chay sipasqa munakusqan waynaj nisqanta yuyarikorqa. Imaraykuchus chay waynaj nisqasnenqa “vinomantapis aswan miskʼi” paypaj karqa. Sapallan kashaspataj chayta yuyarikuspa kusikorqa, imaraykuchus chayqa umanpaj aceite jina karqa (Sal. 23:5; 104:15). Casarasqa kajkuna purajmanta sapa kuti munakuyninkuta rikuchinakunankoqa may sumaj, imaraykuchus chayqa munakuyninku wiñananpaj yanapan. Chay munakuymanta yuyarikusqankutaj munakuyninku mana chinkananpaj yanapan.
MUNAKUY SONQOLLAMANTA LLOJSIMUNANTA SAQEYCHEJ
11. ¿Imatá casarakuyta munajkuna yachakunkuman sulamita imatachus Salomonpa wasinpi kaj warmisman nisqanmanta?
11 Casarakuyta munajkunaqa, sulamitamanta mayta yachakunkuman. Chay sipasqa, Salomonta mana munakorqachu. Chaytataj sutʼita Salomonpa wasinpi kaj warmisman willarqa. Pay nerqa: “Ama munakuyniyta noqapi rijchʼarichiychejchu, sonqollaymanta munakuyniy llojsimunankama”, nispa (Cant. de Cant. 2:7; 3:5, NM). ¿Imatá kaymanta yachakusunman? Pillawanpis usqhayllata rejsinakuyta qallariy mana allinchu kasqanta. Astawanpis cheqamanta munakusqanchej qhariwan chayri warmiwan casarakunapajqa pacienciawan suyakunata yachakunchej.
12. ¿Imaraykutaj sulamita, ovejasta michej waynata mayta munakorqa?
12 ¿Imaraykutaj sulamita, ovejasta michej waynata mayta munakorqa? Imaraykuchus paypajqa may alajito karqa. Makisninpis “qorimanta barras jina” karqa, chakisnintaj “marmol nisqa rumimanta sayantas jina”. Chaywanpis chay waynaqa mana kallpayojllachu, nitaj alajitullachu karqa. Astawanpis Jehovata munakoj, kʼacha kaykunasniyojtaj karqa. Sulamitataj chayta sumajta yacharqa. Chayrayku chay waynaqa paypaj “sachʼaspa chawpinkupi manzana sachʼa” jina karqa (Cant. 2:3, 9; 5:14, 15).
13. ¿Imaraykutaj ovejasta michej wayna sulamitata mayta munakorqa?
13 Sulamitaqa may kʼachita karqa. Chayraykutaj rey Salomonpis sojta chunka reinasniyoj, pusaj chunka tanta warmisniyoj, ashkha sipaskunasniyoj kashaspa sonqonta suwayta munarqa. ¿Ovejasta michej wayna sulamitata kʼachita kasqanraykullachu munakorqa? Mana. Astawanpis Jehovata munakusqanrayku, kʼacha kaykunasniyoj kasqanrayku ima munakorqa. Chantapis sulamitaqa kʼumuykukoj sonqoyoj karqa. Pay kikinmantataj nerqa: “Sarón vallemanta rosa tʼika [jinalla] kani”, nispa. Ovejasta michej waynapajtaj sulamitaqa “khishkas chawpipi lirio tʼika” jina may kʼachita karqa (Cant. 2:1, 2; 6:8).
14. Casarakuyta munajkuna, ¿imatá yachakunkuman ovejasta michej waynamanta, sulamitamanta ima?
14 Jehovaqa munan kamachisnin “creejwanpuni” casarakunankuta (1 Cor. 7:39). Chaytaj niyta munan casarakunapaj Jehovaj testigollanwan rejsinakuna kasqanta. ¿Imaraykutaj? Imaraykuchus qhariwarmi kausaypi chʼampaykunata atipananku kanqa. Iskayninku Jehovata munakonqanku chayqa kusisqas kausakonqanku. Casarakuyta yuyashanki chayqa, ovejasta michej wayna jina, sulamita jina ruway. Jehovata munakoj, kʼacha kaykunasniyoj runata casarakunaykipaj maskʼakuy.
“PERQAWAN MUYURISQA HUERTA JINA KANKI”
15. ¿Imaynatá rejsinakojkuna sulamita jina ruwankuman?
15 (Cantares 4:12 leey.) Ovejasta michej waynaqa, munakusqan sipas “perqawan muyurisqa huerta jina” kasqanta nerqa, mayqenmanchus paylla yaykuyta atej. ¿Imaraykú chayta nerqa? Imaraykuchus chay sipasqa ovejasta michej waynallata munakoj. Paywan casarakunan kasqanraykutaj, mana wasancharqachu, nitaj Salomontapis kasuta ruwarqachu. Chay sipasqa uj perqa jina karqa, manataj uj punku jinachu (Cant. 8:8-10). Kunanpis rejsinakojkunaqa, piwanchus casarakonqanku chayta mana wasanchanankuchu tiyan, nitaj jaykʼajpis waj warmita chayri waj qharita qhawakunankuchu tiyan.
16. ¿Imatataj casarakuyta munajkuna Cantares libromanta yachakunkuman?
16 Ovejasta michej waynaqa, sulamitata puriykacharej rinankupaj wajyarerqa. Sulamitatataj hermanosnin mana kacharqankuchu, astawanpis uvas huertasninkuta qhawajta kacharqanku. ¿Imaraykutaj? ¿Nichu hermanankupi atienekorqanku? Chayrí, ¿yuyarqankuchu sajra imasta ruwanankuta? Mana. Astawanpis hermanankuta jarkʼayta munarqanku, nitaj juchapi urmananta munarqankuchu (Cant. 1:6; 2:10-15). ¿Imatá chaymanta rejsinakojkuna yachakunkuman? Diospa ñaupaqenpi llimphu kanallankupajpuni kallpachakunanku kasqanta. Chayrayku mana sapallanku chʼin lugarespi kanankuchu tiyan. Munakuyninkuta rikuchinakusqankutaj Diospa ñaupaqenpi llimphu kanan tiyan.
17, 18. ¿Imatá yachakorqanki Cantares libromanta?
17 Jehová Dios casarasqa kausayta qallaricherqa, tukuy kausayninkupi ujchasqa kanankupaj. Qhariwarmi kajkunaqa qallariypi mayta munanakunku. Chaywanpis ujchasqallapuni kanankupajqa, munakuyninkuta rikuchinakunallankupajpuni mayta kallpachakunanku tiyan (Mar. 10:6-9).
18 Casarakuyta yuyashanki chayqa, qanpaj jina qharita chayri warmita maskʼakuy cheqamanta munakunaykipaj. Tarispataj chay munakuyta wiñachillaypuni, mana ni jaykʼaj chinkapunanpaj. Cantares libropi yachakunchej jina, cheqa munakoyqa kanpuni, chay munakuytaj “Señorpa ninan jina” (Cant. 8:6, Qheshwa Biblia).
^ párrafo 6 “Puntos sobresalientes del Cantar de los Cantares”, nisqa yachaqanata, kay Perspicacia para comprender las Escrituras, volumen 1 nisqapi, 421 paginata leey.


text:
10 YACHAQANA
¿Ima bendicionestaj kanqa Diosta uyarejkunapaj?
Wañusqasqa kausarimonqanku Jallpʼapi kausakunankupaj (Hechos 24:15)
Jehová Diosta uyarinki chayqa, aswan qhepaman ashkha bendicionesta japʼinki. Manaña onqonkichu, manaña sajra runas kanqachu, tukuypitaj atienekunki.
Manaña nanay, llakiy, waqay ima kanqachu. Ni pi machuyanqañachu, nitaj wañonqañachu.
Amigosniykiwan familiaresniykiwan khuska kausakunki. Paraisopi kausayqa, may kusiy kanqa.
Ni imamanta manchachikusunchu. Runasqa kusisqa kausakonqanku.
Diospa Gobiernonqa tukuy llakiykunata chinkachenqa (Apocalipsis 21:3, 4)
ASTAWAN YACHAKUY
¡DIOSMANTA JAMOJ SUMAJ WILLAYKUNA!
¿Imatataj Diosninchej Jallpʼapaj munan?
Biblia sutʼinchan imaraykuchus Dios Jallpʼata ruwasqanta, maykʼajchus ñakʼariy chinkananta, imachus Jallpʼawan qhepaman kananmanta, pikunachus chaypi tiyakunankuta ima.
MANA PAGASPALLA BIBLIAMANTA YACHAKUY
¿Imaraykutaj Bibliamanta yachakuna?
May chhika runas Bibliapi tukuy tapuykunasninman kutichiykunata tarinku. Kay libromanta noqaykuwan yachakuy.


text:
1Chaymanta uk tyimpu pasatinmi Shutichikuq Juan rikariran chay Judea lugarpa chunllaqlla lugarninkunapi. 2Paymi yach'achikuq qallariran kaynu nir: "Uchaykillapata dijar Dyusmanna tikrakayllapa. Chaqa syilumanta kaq mantakuq qallarinanpaqqami shipchamunna" nir. 3Kay Juanpaqmi Dyuspa unay rimaqnin Isai'as iskribisha kayaq kaynu nirqa: "Uk runami kusa jwirtita rimar chunllaqpi nin: 'Amitunchikpa nanninta kamakachiyllapa uchaykillapata dijar, Dyusta kasurllapana. Chaynuqami kusa dirichula nanta kich'aq yupayna kankillapa kanqa' nir". 4Kay Juanpa rach'panqami rurakasha karan kamillupa millwanmanta. Nataq sinchun-shuypaqami qaramanta karan. Payqami mikuq atun shurkukunata, chumpakapa mishkinta ima. 5Piru pay yach'achikutin uyakuqqa achka runakuna riqllapa Jerusale'n pwiblumanta, Judea lugarmanta, chaynulla chay riyu Jordanpa shipchankunamanta ima. 6Chaymi Juan yach'achikutin uyakurqa uchanllapapaq kwintata qukar, Tayta Dyus llakipamayllapa nitin, Shutichikuq Juanqa chay riyu Jordanpi shutichiran. 7Chaymantami Juanqa, achka fariseo, saduceo runakuna, pay shutichinanpaq ch'aqta rikarqa niran: "¡Largu kurukunapa ayllunkuna! ¿Pitaq qamkunata nishushallapa: 'Shutikurla chay kusala saqra manchaypaq kastigu Dyusmanta shipchamuyanna chaymanta washakayankillapa kanqa' nirqa? 8Chaymi ashwan kriyishaykillaparayku kusala shumaqta kawsar Dyuspi kriyinkillapa nir uk qiru puquq yupay intrachikuyllapa. 9Imanupiqakish yarpuyatkillapa, Abrahampa ayllun kar washakayanchikllapa nir. ¡Manami chaynuchu! Chaqa allita nishaykillapa: Dyus munarqami, tukuy kay rumikunamatapis Abrahampa ayllunpaq tikranarqa tikranman. 10Achapismi listuna qirukunata ch'upanmanta kuchunanpaqqa. Chaqa tukuy qiru mana allita puquqtaqa kuchur itanqa ninaman. 11"Chiqaptami nishaykillapa: Dyuspi kriyir uchaykillapata dijashaykillaparaykuqa yakulawan nuqaqa shutichishunillapa. Piru nuqamanta kusala mas pudirniyjun shamuq chay-shuypaqami shutichishunqallapa Dyuspa Santu Ispiritunwan, ninawan ima. Chaymi nuqaqa paypaqqa mana sirbinichu llanqinta urqur apanaylapaqmapis. 12Chaqa payqami palanta charikusha shamuyan. Chaymi trigunta limpu shumaqchar ch'urakunanpi ch'urakunqa. Nataq pajanta-shuypaqami mana maydiyapis wanuq ninawan limpu rupachinqa". 13Chaymantaqa Jesuspis Galileamanta riran riyu Jordanpi Juan shutichikuyashanman paytapis shutichinanpaq. 14Piru puntataqami Juanqa mana shutichinarchu kaynu niran: --Qammi shutichimanaykipaq kusala allinqa. ¿Ashwanchu nuqa shutichishunaypaq shamunki? nir. 15Chaynu nitinmapis Jesusqa niran: --Amami mana nirchu kananlla shutichimay. Chaqa chaynuqami Dyus tukuy munashanlata ruranapaq nimashanchiktaqa kumpliyashun nir. Chaynu nir, Juanta allinta yarpuchitinmi, 16shutichiran Jesustaqa. Chaynu shutikur yakumanta yarqamuyatinlami syilu kich'akaran. Chaymi Jesusqa rikaran Dyuspa Santu Ispiritun payman uk palumitanu ishkimuqta. 17Chaymantami syilumanta-pacha, Dyus kaynu niqta uyaparan. "Kaymi kusa munashay Wamrayqa. Paywanmi kusalata aligriyani" nir.
Copyrighted Material
Learn More


text:
Mat'iykay
Mat'iykay ( Protestantismo) icha Mat'iykaq Iñiy( Fe Protestante) nisqaqa chunka suqtayuq kaq pachakwatapi Kathuliku Inlisyamanta rakisqa icha qhipaqnin pachapi paqarisqa kristiyanu inlisyakunam.
Martin Luther sutiyuq aliman munqhiqa Kathuliku Inlisyata allinchayta munarqan, manam inlisya runakunachu, ichaqa Dyusllam apunchik, manam qullqita qunawanchu qispichikusunchik - Iñiylla, Dyuspa Grasyanlla, Jesukristulla, Dyuspa Simin Qillqalla nispa. Tayta Papa, uralan Iwrupapi kaq qhapaqkunapas ama niptinsi Iwanhiliku Inlisya nisqa Katuliku Inlisyamantas rakikurqan.
Kunan pacha Abya Yalapi prutistanti inlisyakunam anchatam miraykun Dyuspa Simin Qillqata runapura mast'aspa.
Huk prutistanti inlisyakuna
Wawakunatapas bawtisaqkuna:
- Lutheranukuna (Martin Lutherpa kamarisqan inlisya)
- Kalwinistakuna (Jean Calvinpa kamarisqan inlisya)
- Anlikanukuna (Inlatirrap Inlisyan nisqapas)
- Zwinglianukuna (Ulrich Zwinglip kamarisqan inlisya)
- Methodista Inlisya
- Presbiteryana Inlisya
Wiñasqaña, chiqapta iñiq runakunallata bawtisaqkuna:
- Anabaptistakuna (16 ñiqin pachakwatapi)
- Baptistakuna
- Menonitakuna
- Huteritakuna
- Amishkuna
- Pintikustal
- Kharismatika iñiqkuna


text:
15 WILLAKUY
¿Imaynatan umallikuna iñiq t’aqata yanapanku?
Testigokuna ukhupin umallikuna kan. Paykunaqa ñawpa cristianokunaq tiemponpi hinan ‘Diospa iglesianta [otaq iñiq t’aqata] michinankupaq’ churasqa kanku. Ichaqa manan mayqenninkupas pagota chaskinkuchu (Hechos 20:28). Chay umallikunaqa iñiyninkupi allin takyasqa runakunan kanku. Paykunan iñiqkunata michinku pusarinku ima, ichaqa ‘manan kamachisqa hinachu, aswanpas sumaq munakuywanmi, manan qolqepaqchu aswanpas tukuy sonqowanmi’ (1 Pedro 5:1-3). ¿Imaynatan yanapawanku?
Cuidawanku yanapawanku ima. Umallikunaqa Bibliawanmi iñiq t’aqaman yachachinku, yanapankutaqmi Dioswan allinpi kanankupaq. Paykunaqa manan capataz hinachu kamachikunku, aswanmi Diospa churasqan kasqankuta yuyarispa yanapawanku allinta kawsanaykupaq kusisqa kanaykupaqwan (2 Corintios 1:24). Imaynan oveja michiq sapanka ovejachanta cuidan, chay hinatan interesakunku sapanka iñiqkunapi (Proverbios 27:23).
Diospa munayninta ruwanaykupaq yachachiwanku. Umallikunaqa sapa semanan huñunakuykunapi yachachiwanku iñiyniykupi allin kanaykupaq (Hechos 15:32). Paykunan predicacionta umallispa ñoqaykuwan predicanku, yachachiwankutaq imayna predicaytapas.
Sapankaykuta kallpachawanku. Paykunaqa iñiyniykupi allin kanaykuta munaspan wasiykuta visitamuwanku, huñunakuykunapipas ñoqaykuwan parlarinku. Bibliawanmi yanapawanku kallpachawanku ima (Santiago 5:14, 15).
Iñiq taqapi imaymana ruwanayoqña kanku chaypas, yaqa llapa umallikunan familiayoq kanku, chaymi paykunata uywananku llank’anankutaq kanpas. Chay umallikunaqa ancha respetanapaqmi kanku (1 Tesalonicenses 5:12, 13).
¿Imakunatan umallikuna ruwanku?
¿Imaynatan rikuchinku iñiqkunapi interesakusqankuta?